url: =SUANGPI KI-UK GAM THU Khen Thumna. LEINGING TAINA THU. (Suangpi Mualsuang Laibu) - Laibu Saal\nHome > Thuluui/Articles > SUANGPI KI-UK GAM THU Khen Thumna. LEINGING TAINA THU. (Suangpi Mualsuang Laibu)\nSUANGPI KI-UK GAM THU Khen Thumna. LEINGING TAINA THU. (Suangpi Mualsuang Laibu)\nSUANGPI KI-UK GAM THU\n(A) LEINGING TAINA THU\nLeitung gaalpi nihna\nNidang lai hunkhat sungin, Europe gamah, sumbawl sumzuak nasep na te, hong khangto a, sumbawl sumleengte, leitung muntuam gamtuam te-ah gam thak zongin hong zauvak uh hi. Mi gam mi lei ommuang hui leh tang tawh sim-in, amau siah-khua suah uh hi. Tu gam te pan a sumpiang tengtawh amau gam puah uh hi. Tua bang-a, a ngalpil a lol pen gampawl pen England leh France(Piancit) te ahi uh hi. Tua bangin Khamtung gam leh Kawlgam zong England kumpinu gam a suak hi. England leh France gamte mah bangin, Kumpi gamdang pawl zong hongkhan ciangin, England kumpinu’ neih bang siah-gam hong deih uh hi. Ahih hangin, tua hun ciangin gamval lei-awng om nawn lo hi. Tua huhau in, Kumpi gam ciat ciat, khat ii Siah-gam, khat in duh gawhin hong ki sia uh hi. Tua ahih manin 1914 panin, 1918 kum sungin, akhat veina leitung gaalpi hong om a, tua ah England leh Piancit te a lang-ah Germany te a langah pangin hong kikap uh hi. Tua a khat veina leitung galpi tawh kizom in, 1939 pan 1945 sungin a nih veina leitung gaalpi hong om leu leu hi. Tua ah Germany, Italy leh Japan kipawl in, a lang ah England, Piancit, Russia, leh Europe gam Kumpi dangte leh American gamte kipawl uh hi. Tua kumpi gam ki pawlte gaalkap pawl pen, A-laih (allied) te ki ci hi. Ni suahna lampan Japan te in, mikang kumpinu siahgam , Kawlgam hong sim a, tua panin, leitung gaalpi in, Kawlgam zong hong lawh hi.\n1942 kum March kha ni 28 ni-in, zangkong khuapi Japan te khut sungah kia hi. Tua a kipan in mikang kumpi in, Kawlgam nusia in, India gam ah tai hi. Japan te Kawlgamah hong tun ciangin hong naupang khemin Kawlgam ‘suahtakna’ hong kipia hi.\nSuangpi khua amau leh amau ki-uk.\nJapan te Kawlgam sungah hong tun phet in, mikang galkap te-in, naang lo in, Kawlgam a nusia uh hi. Japan te in zong Kawlgam bup hong uk zo tuan lo hi. Khamtung-gam Tedimgam pen, Mikang uk sungah lah om lo in Kawlgam uk sung ah lah om lo in, amau khua ciat, amau ki uk uh hi. Tua bangin Tedim gamah Mikang kumpi te piak ukna za khempeuh a thu in bei in, khua khempeuh amau le amau hong ki uk uh hi. Tua bangin Suangpi khua zong amah leh a mah a ki-uk, “Suangpi ki-uk gam” a suak hi. Suangpi khua kisaat cil a kipan in, Mualbem uk sungah om in, tua pan in mikang kumpinu ukna sungah a om leuleu hi. England kumpinu tangin, Suangpi khua a uk dingin Pu Son Khai a sawl hi. Pu Son Khai a sih khit ciangin, Pu Ngin Thang in a uk hi. Mikang kumpite India gamah tai in, Kawlgam pen sahang kamsung-a nusiat bangin, Japante kamsungah a nusia hi. Tua ahih manin, Mikang kumpinu ukna bei-in, Suangpi khua amah leh amah ki uk hi.\nSuangpi khua ki-uk hausa upa kiseh.\nKawlgam sungah Japan leh Mikangte hong kido ciangin, Tedim zong gaal leh sa sungah hong om hi. Gaalsung sasung pan, Suangpi khua a hin nading in, a lol a na vak a gal pil in, khua makaihna hong thupi hi. Gallehsa lak ah anuntakna pia in, khua makaih na a pia ding mi hong kisam pha hi. Tua a hih ciang in khua papite in, Phut Thang aw mikang hong khang in na pu Lam Thual in na tongciin hi. Tu in i khua ih tui pen a navak a pil a lol khat in, ih makaih ding kisam hi. Ngim ing taw ling ci ken la, na khua a ding in hong tongciin in (Hong palai in), Ci in a sawl huan uh hi. Tua ban ah Pu Phut Thang vaihawm pih ding in, a thah athah in anuai abang in khua vaihawm pawlpi (Administrative council) kiphuan khia a, a nuai abang a hihi.\nPu Phut Thang (Suanman) Makai.\nPu Phut Za Cin (Naulak) Makai huh.\nPu Tun Khai (Suanman) Upa\nPu Tun Ngin (suangzong) upa\nPu Nok Khaw Lian (suanphut) upa\nPu Phut Tual (Tomu) upa.\nHi khua upa teng i galsung a nasepna lak ah a thupi pen pawl pan in anuai abang ahihi.\n(a) Suangpi gam sungah innlehlo vilkik theihna ding.\n(b) Biakna tuallehmual bawl theihna ding.\n(c) A-laih galkapte in naakzang ah tai a hongsawlna thu hong khelkiksak theih nading in vaihawm ding.\n(d) Gamsung a om galkap peuhpeuh mai et maivilna, biakna lutna, supna a om leh Upa teng in tangpite tang in, tavuan lading.\nThaulawng nung kizui:\nKawlgam sung pan in Japante kinang zolo in, mikang galkapte India gam zuan in hong nungkik uh hi. Kawlgam Zo galkapte a mau khua ciat ah amau thau ciat tawh kiciahsak phot hi. Japante khamtung ah hong tun madeuh sung in, Keli mangpa in, Levy kici mikang tual galkap hong phuankhia hi. Tua Levy galkap ding in, kawlgam pan hongciahsak zo galkap teng leh khuamite a tumsak hi. Khua mite sung pan in zong mikang kumpite piak laisen nei thaulawngte a nei ciat zuisak hi. Mikang gal lai in, Suangpi khua ah thaulawng 14 ki ap hi cih i thei hi. Tuate lak pan in, pawlkhat kisiau kik a, laisen tawh tawi theihna hongpia hi. Japan gal lai in Suangpi khua ah thau lawng 7 om lai a, tuate anuai abang in kizui hi.\nTawng Phut thau, nambat 4T. Khup Zen\nKop Ngulh thau, nambat 7T. Ngulh Zel\nTawng Nok thau, nambat 492 T. Nok Za Cin\nTawng Tun thau, nam bat 493T. Tun Za Thang\nTuang Neng thau,nambat 494T. Dam Ngin\nSon Khai thau ……………………… Son Khai\nSon Khai thau ……………………… Khai Thawng\nTua thau zuite kilaihsak thei hi. Thau zuite bek hilo in, tual galkap mahmah ding in, a khua a khua pan kidong a, Suangpi khua pan in a nuai abang in ki tum hi.\nKhup Sing, Lam Khaw Lian, Zen Khaw Thang, Am Ngin, Phut Khup, Nok Khaw LIan, Ngul Za Nang, El Za Thawng, Zen Za Nang, Ngul Dai, Nok Za Thang, Suangpi khua Levy galkap teng in, palatun khat phuan uh a, tua ah a nuai a bang in maikaihna kiseh hi.\nPu Son Khai, Palatun commander.\nPu Nok Za Cin, Section commander.\nPu Khup Sing, Section commander.\nA nih veina Suangpi khua kisia:\n1942 kum sung mah in, Japante in kawlgam sungteng lakkhat suah hi. A hih hang in khamtungah gal hong notto suak nailo in, hunk hat sung kawlgam sungteng ah, gal kithawi phot uh hi. Mikang galkap 17th Divisionte in, Tedim gam sung pan in, tawm vei sung, galnang lai uh hi. Kala galkapte Phaiphek mual, Leiisan mual, Sena mual, tang teng pan in, gal nangsak hi. Tua ahih man in Suangpi khua ah teen lai ding hi thei nawnlo ahih man in, mundang ah tailoh phamawh ta hi. Amasa in Tualzang ah tai ding kici a, khua Makaite leh A laih galkapte kiho na mah bang in kitai nawnlo hi. Galsung sasung ah, Suangpi khua nusiat loh pha mawh veve ahih man in, Suangpi gamsung Leiinging ah kum 1943 November kha sung in ki tai veve hi. Tua bang in pute pate ih a sisan a khua-ul uh tawh a phut uh Suangpi khua khat vei sia kik leuleu a, Suangpi khua a siam a sa tawh tui bang in ki nusia leuleu hi.\nSuangpi mi Thangkai pawl pan in zong, pawl khat hongciah in, a u a nau uh tawh hong kingawm uh hi. Pu Kham Cin leh Pu Zuan Khamte hong ciah uh hi. Gal ven ciang in, Pu Kham Cin in thangkai gam zuan kik in, Pu Zuan Kham in a lutang hong koih hi.\nInnsung bum ngua a ki pua zolo vanteng, khuakiim gam sungah kisel a, apuak zawh teng a zat tawm teng uh tawh kitai hi. Inn pi leh tuangdung dolcial teng khua tawh ki nusia hi. Khuatung pawl pen, khua pan makok lam zui in, Naaltaang ah tawmvei kibusa phot uh hi. Khuanuai pawl khua pan pai in, Taambem zau ah tawmveisung busa uh hi. Khuatung leh khua nuai, Lei Nging, Cinzang bual taw ah kituah in, tua mun ah khuasat in teeng uh hi.\nLei-Nging Cinzang khua:\nJapan gal sungin Leinging ah kitai hi kici ahih man in, teenna mun taktak pen leinging hilo in, Cinzang bual taw teng hizaw hi. Cinzang guam pang sukteng ah, ki teeng hi. Tua ah kha 3 sung kiteeng hi.\nLeinging teen sung pen galsung hun ahih mah bang in, lo kikho sing kipua lo hi. Tua ahih mah bangin khua mite in, mikangte gal lampi bawlsak in, mikang in an hongpia hi. Galkapte pai na’ng Tedim leh Thuamvum kikal motor lam kitawh sak hi. Thu ki zaksakna sikkhau lam kisial sak hi. Tua motor lam bawlna leh sikkhau lam sialna a, a kuante mihing akuanna zui in nitha hongpia hi. A neu a lian numei pasal a mi zui in, antang buhtang leh ci hongpia in, nasepna thatang tawh kizui in, nitha dangka hong pia hi. Lambawl ciah pen lokuan vai ciah mah tawh kibang hi. Lam bawlte bek antang kipia hi a ki cih ciang in, naupangte nangawn sengah pua in, lam ki bawl pih hi. Nitak lambawl tawp ciang in, antang thoh in ngiahbuk ah kiciah hi. Pasal tangval leh ngaknu pawl inn khat pan in tha khatta kikhon in, a sikkhau lam uh vatsak hi. Tua sikkhau lam vat pawl pen a na sep na tawh kizui in, ki nilehlo in gam sungah ngiak uh hi. A na sepna uh inn tawh a ki nai ciang in nileh uh hi. Khat vei sikkhau lam vat pawl Lenzang ciangah angiak ni zan un, Gawza galkapte ngiahphual ah hong pai uh a, Suangpi ngaknute a mu hi. Suangpi ngaknute in niksiing teng uh a hih mah bang in tua gawza galkapte lungsim a tho sak hi.Gawza galkap nih khawng hi in, Rifle thau hongpua uhhi. Tuate in Suangpi ngaknu limci lihleh a muh uh ciang in, zawhtawh thu tawh a thau keek in, tua ngaknute a zol hi. Tua ciang in ngaknute in Pu Nok Khaw Ngin a ko uh hi. Tua ciang in Pu Nok Khaw Ngin in a khua ngaknute tua bang a zawhthawh thu tawh a zolsak man in, a thang a pai mahmah hi. A mah bek in lah tua galkapte a zawhloh ding thei ahih man in, pawldangte ko in “ Phut Khup aw Eng Khup aw kam thei peuh aw hong tai mengmeng ve un, kua lauloh ding hilo hi. A thau lawt satsat petmah uh hi,” ci in a kiko hi. Tua ciang in Suangpi tangvalte in a ngalnute uh kua mah pia nuamlo ahih mah bang in a ngaknute uh sahang kamsung pan a honkhia zo uh hi. Tua bang in Pu Nok Khaw Ngin in a khua mite a kep a cinna pan in, Pu Nok Khaw Ngin pen “ Lawtsetpa” pa ki ci a, Pu Nok Khaw Ngin in, tua bang min akipiak man in kipak tuam hi. A kipaak huai min a hi hi. Tua bangin Suangpi khua mite galsung sasung ah a ki-hu a ki-dal uh hi.\nLeinging khua ah kha 3 kha 4 bang a teen sung in, lungdamna leh dahna a tuamtuam kisin man veve hi. Pu El Khaw Thang leh Pi Ngul Dim, Pu Thawng Ngin leh Pi Niang Za Cin te nupa suahna ki bawl hi. Pu Neng Kam leh Pi Cing Khaw Nem ( Khai Cin Zam ni) kiteeng sak uh hi. Pi Cing Khaw Nem in a pasal ding in Pu Neng Kam deihlo lua ahih man in a ki sih bawl niloh hi. Suangpi gam sungah ‘Ciinzang zangbual’ ci a, a ki lim khap mahmah tua ciinzang bual cik nawng sungah pai in, “ ciinzang bual aw mi in a ngilo a hangsan ci a, hong ngen hi ve teh, kei hoh hong duhlo nom, hongne ta peuh un,” ci in bual sungah lum in, kibual in, ki ap hi. Pi Cing Khaw Nem in a nget bang in, ciinzang bual in lungkim tak in a sang hi. Leinging pan khua ah ciah khit a sawtlo in, Pi Cing Khaw Nem hong sipah petmah hi.\nLeinging teen sung in Pu Awn Thawng (Thawng Do Pau pu), Pu Nok Khaw Zam tanu Ngai Do Zen, Vung Dim u Nu Ngoih Zam Cing, Pu Nok Khaw Ngin minsel Ciang Za Luan, Pu Khup Khaw Thawng ta nu Don Dim, Pu Phung Neng tanu Cing Khaw Hau, Pu Dam Za Thang nau pasal Pum Za Nginte si uh hi. Naupangte, Phinthan ah kivui a, Pu Awn Thawng pen khua ah innkun ah phum phot in, khua ah ciah kik zawh galven zawh ciang in hoihtak in kivui hi.\nLeinging teen sung in Thang Khan Ngin, Ngul Do Ciang, Ngin Do Cin leh Ning Suan Vungte piang uh hi.\nLeinging pan khua kizuan:\n1944 kum khua khal hun ciangin, Japan te khamtung ah hongkah to ta uh hi. India gam va la nuam uh a hi hi. Thangpi, Bawngkhawk, Thuamdung tengah Japan leh A Laih galkap te, nasia tak in hong kikap ta uh hi. A Laih galkap a si a liamte, Tedim panin India ah sun le zan kitawl nga lo in, kipuak ta uh hi. Gal bawl na ah Japante pen, A Laih galkap te sangin hang zaw siam zaw uh ahih manin, ALaih galkapte in lel zaw zek uh hi. Tua bangin, mikang kumpi galkap te gallel in galnung akik uh hi. Japan te in BawngKhawk pan A Laih galkap phualpi khat a hi, Hawpphual hong ngal kap a, a mepi tang te Hawp ah tu zo lo in, Suangpi gamsung luitawng teng hong tu hi. 1944 kum March kha sungin, A laih galkap te zuk khat ki suah in, India gam Imphal ah nung kik uh hi. A puak zawh loh uh galvan te mei tawh hal thamp khin a, March kha hun khuamui leh galvan halna mei khu te kikop in, khua leh lei amial sak hi. Tua khua khal hun khuamial tawh kizom in, khuami te lungsim zongin, a mial pih hi. Japan te khut sungah, Tedim mite kia dinga, Japan te tawh koici bangin ki bia in, koici bangin kinungta thong ding ih hiam cih ngaihsun in, ki lung mang mah mah ta hi. Bang hang hiam cih leh Japan te pen, citha zawhngeu bangin misa ne Ngal khawhang bangin kigen hi lo hiam. ut leh ut loh tawh kisai lo in, Tedim gam Japan te khut sungah a kia ta hi.\nKum 1944 March kha ni 13 ni ciangin Alaih galkap te India gam, Imphal lam ah zuk khat in, tung khin uh a, khuamite guak sahang kam sungah hong nusia hi. Pu Phut Thang makaih na tawh, 1944 kum March kha 15 ni in, Leinging khua pan khua ah kiciah kik leu leu hi. Khua ah upmawhna sangin, khua inn le lo te, nasia takin kisia lo zaw ahih manin, nuamtak in khua inn ciat ah ki tum kik thei hi.\nPu Zel Pum kiman;\nKhua panin Leinging ah a ki tai ma-in, ih atsa mah bangin, Phaipheek mual, Leisan mual leh Sena mual tengah, A laih galkap te in, gal a pang uh hi. Galsung ahih mah bangin tua gal pan na khawngah kuamah kivak khol lo hi. Galkap te in a vak suk a vak to te manin, thu a sit uh hi. A muan mawh uh leh man pah uh hi.\nPu Zel Pum pen, tua kawmkal ah, a sungh te khua Phunom ah, Khuado siim in va pai hi. Hong ciah lam ciangin, Phaiphek mual a galkap te’n thu na sit hi. Galkap te in, “ Japan te na mu hiam” ci in a dot ciangin, Pu Zel Pum in, “Aa,.. Japan te om mah; ko, u leh nau bangin, zu le sa ne khawm ung,” ci in, a zukam nam tawh a dawng khial hi. Galkap te’n Pu Zel Pum man pah in, Tedim thong ah a kem hi. India lamah galkap te a tai toh ciangin hong khah sak pan hi. Japan gal ven ciangin Pu Zel Pum in, Japan gal leh mikang gal thuah in, a tapa Lam Khaw Lian gal a ai sak hi. Pu Kop Ngulh mual (Tanglapna mual) ah zulup in, galmin a sial hi. Gal hizah sa hizah lak-ah, gal khutlum sa khutlum tawh ki mansuah lo, cih lungdam na sut mual ah ki lam ngei ngai hi. Tua mual lam na ah, Pi Ngaih Dim in hi bangin na ci hi.\n“Ma tawh lawm e, sen a nun nuam simlei cimci a ham lai in, hi ci din’ ka nging lo e. zin hong leeng a tho hong leeng a siam in nen ham bang hon huai a, ih zua khua mual lum hi e.”\nTedim gam Japan te’n tutphah:\nA laih galkap te Imphal ah zuk khat ki suah in, nungkik uh hi. A laih galkapte a nawkik phet in, Japan galkap te’n hong tuh to pah pah in, Kum 1944 March kha ni 19 ni in, Tedim gam hong tutphah hi. Japan te a galphualpi uh, Falam pan Tedim ah tuah in, Falam Mangpi zum a nasem teng zong tedim Vuandok zum a nasem teng tawh a sung suam khin hi. Tua mikang kumpi nasem teng a zangh pah uh hi. Tua aki panin Tedim gam Japan te khut sungah a om tak tak hi.\nTedim gamah Japan to te tawh vaihawm nasep na hong om a, Japan te muanna takpi tawh na sem pawl a hong om mah bangin khat le khat kilawt kikhait na om in Japan te khutlum tawh sih na beina pawl leh ngimna a tuam tuam hong om hi. Tua bang hunsung in, pawlkhat in mikang kumpi te bek mah muangin, mikang kumpi te vang a tangmi zong tampi mah a om hi.\nTedim Tual Galkap kidong;\nKawlgam suahtakna deihna in, Bogyoke Aung San makaih na tawh Burma Independence Army (B.I.A) kici, Kawlgam suahtakna galkap kiphuan in, tua galkap te leh Japan te kithuah in, mikangte’ khut sungpan Kawlgam tawmvei sung hong sut khia zo uh hi. Tua khit ciangin, B.I.A pen, Burma Deference Army (B.D.A) kici Kawlgam a cing a kem cih nopna lim la in, galkap min hong laih uh hi. Tua tawh kizui in, Japan te laksa a gam gam ah tual galkap hong phuan khia hi. Tedim gamah zong, tua banglim tual galkap hong phuan hi. Tua tual galkap min pen Chin Deference Army (C.D.A) cih min pua sak hi. Tedim gam Tual galkap Makai pawl anuai a bang in kiciamteh hi.\nU Lian Cin Thang, Company Commander\nU Thang Za Hau Company Commander\nU Khup Sa Vungh)\nU Vungh Suan ) Platoon Commander\nU Kim Ngin )\nU Pum Za Kam Instructor\nC.D.A te’ galphualpi, leilum ah ki saat hi.\nCDA tual galkap dingin, ut leh ut loh tawh kisai lo in, a khua khua ah hong kidong hi. Suangpi khua ah, tua Japan galkap dingin, a zang a zang in ak khai don in kidong a, a nuai a bangin kitum hi.\nNgulh Zel, Zen Za Nang, Nok Za Thang, El Za Thawng, Phung Za Nang, leh Neng Zamte a hi uh hi. Suangpi CDA tual galkap teng lakah, Ngulh Zel in Sergeant (San thum) suangin, Palatun commander semsak hi ki ci hi. CDA galkapte, Japan dangka pek 60/, Makai te’n sangin, 30/, galkap nautangte sang sak hi. Phung Za Neng leh Neng Zam in, Japan galkap mang Inada an huansak hi. Suangpi te tua CDA tual galkap lakpan, Neng Zam bek cinatna tawh a si hi. Tua bangin kumkhat dektak sung tual galkap nasep sem uh hi.\nTua Japan galkap CDA te nasep tavuan pen, Japante’ ngahsa na gamteng amau leh amau a kem sak ding leh, India gam a tun ```````````````````` ciangin, lam hilh ding thu kansim sak ding cih te a hi hi. A sep tak tak ciangun, Japan galte thu lamsang gungal a laih galkap te lamah tun zaw uh hi. CDA lapi ci in ki thangsak mah mah a, tua pen a nuai a bang a hi hi.\n“ Japan galkap C D A te, sakam kei bang hang leh kilawm e, Sakam kei bang hang leh kilawm, gualtung va bang tuang leh kilawm e.”\nLeitung galpi khatna ah, England kumpi in, a siah gam khempeuh ah, galkap hong dong hi. Tua gal pen Piancit gal ki ci a, Piancit pai ding te, a zang zang in, aak khai don in, a kidong uh hi. Japan galkap CDA ding zong, tua bang mah in ak khai don in a kidong uh a hi hi. Tua CDA te pen a si ding bek a ki seh ahi hi. Khuapan CDA galkap ding a a pai sak te uh, a si leh khua leh tui in vui ding a, innmun logam zong a beh sung pan a deih deih na telsak in, kuli aana kimaap sak ding ci in kamciam ki pia uh hi ci hi. Tua hi napi in, Japan aak khai Neng Zam a sih hang in, Suanzong u leh nau in hi ta leh suangpi khua leh tui in hi ta leh a kamciam na uh bangin kuamah in hong vaihawm sak lo uh hi ci in Pi Huai Nem a phun phun lai hi.\n1944 August kha sungin, Japan te, Ngawmual leh Phaiphek mual te ah hong kiphual uh-a, tua panin, mak leuh leuh ciangin, khua ah galvil hong pai thei zel uh hi. September tha sung ni khat ni in, Pi Nian Vung (Don Nem nu) Dimlo ah pai hong ciah leh Phinthan ah Japan te kiphual hong tuak a, tua thu inn ah a gen hi.\nPu Tuang Ngul tapa Dam Za Cin pen, Kawlgam mikang galkap khat hi. Japan gal hong khan ciangin, Kawlgam sung, Nianglibin ah, Japan tawh kikap na ah asi hi. Tua ahih manin, Naulak te Tawng Phut thah in, Japan te tungah ‘thaam’ kisa in, tua Dam Za Cin phu a zon nop mahmah laitak in, Japan te tua bangin Suangpi khua daaiteng ah hong ta lui lam hi. Pi Nian Vung tungpan, Japante khekhap a zak ciangin, a u a nau hilh lo in, Sik-kang te unau teng in sawng beng dingin a kithawi uh hi. Suangpi daaiteng a hong ta, tua Japante vakhum dinguh a hi hi. Zing Sang ciangin Phulum taak dingte bangin, a kithawi thap thap uh hi.\nSeptember kha ni 24 ni zingsang khuavak ma hunin, tua Japan te phual-ah va kuan uh hi. Pu Phut Za Cin in Keli mangpa piak Rifle thau-tawi in, Pu Thual Khai in, Phut Za Kap thaukaa, Pu Khup Khaw Thawng in, Pu Phut Za Cin thaukaa, Pu Khup Zen in Pu Tawng Phut thau, tawi ciat in va kuan uh hi. Pu Phut Za Cin leh Pu Khup Zen in, inn lam pan a pang uh hi. Pu Thual Khai leh Pu Khup Khaw Thawng in, Thawng Phut mual lampan in hong hawl ding a hi hi. Pu Phut Za Cin leh Pu Khup Zente, ciangah a tutkhit ciangin, Pu Thual Khai te pai in, Pu Tuang Tun mual ah pai inn , tua pan tham zui in pai suk a, Phin Ngai Nem te innmun pan, Japante huu ngai ngam phot uh hi. Tawmvei sungin, Japan te khat, Tedim lamah hong pai phei sa sa mu uh hi. A hih hangin, kaplo in pai suaksak in, Thual Khai in, Japan te a phual ah va ngem phei in, Khup Khaw Thawng in tua mun pan, a buk hi. Japan te omzia a hoih tuak leh, a nih un, Japan te a phawng nuam uh a hi hi. Thual Khai in Japan phual lamah, lamtung singlak zui in, pai in va ngem a, lam nga na dongah, va nai hi. Phalbi sung ahih mah bangin, khuadam a, Japan te meiphual kiim ah, mei awi a om, a mu hi. Japante tuabang a mei awi a om a muh ciangin Thual Khai in a lawmpa a sap kik ding ngaihsun nawn lo in “Ka naupa hong thah sak hite hilo hiam ka tuptup ka sawm sawm hi hi ngaw ngaw hi” ci in a thau kek in a liangah nga in a kap suk pah hi. A ki zom in, tangkhat tawh a nawlh beh hi. Tua Pu Thual Khai thau gin lawng nih a zak khit ciangin Pu Khup Khaw Thawng zong, thau gin na lam ah, lamtung singlak zui mah in, a delh phei leh, Pu Thual Khai ii nuai lamah a suak phei hi. Tua hunin, zingsang khuavak ngilngial hun hong hi zo ta hi. Pu Khup Khaw Thawng a tun ciangin, Japan te huu en in, a ngaih leh Japan te nih khat ii nungah khat in a khut peek nga in, a om a mu hi. Pawlkhat ahih leh, cina tau bangin a humham ngam ngam leh a pau bual bual aw a za hi. Pu Khup Khaw Thawng zong, Sepi kung khat bel in, khatpa ii khutpeek a ngakna a sibin santak ngiim in, a tangpi tangkhat tawh a kap hi. Tua zawh phet in, a saklam pan, Pu Thual Khai in, lawng khat tawh a kap leuleu hi. Tua thau gin na lam, Pu Khup Khaw Thawng in a et toh leh, a khut taklam tawh leidom in, a veilam khut, awntawi a, Pu Thual Khai, Tun Awipu mual lamah, a sialbun sa-a, atai to suam suam mu in, a gallu tan ding nusia in, a nungdelh to hi. Tun Awi pu mual lampi pan in pha a, “U khai, U khai, ci in a sap leh Pu Thual Khai in nunghei in ngak a,” Thawng aw, ka khut hong hi ci thong tua hi kei leh, a vekin, kaplum siat ning ka cih hi.” A cih kawm in, a veilam khutpi tangkhat ciang-a, a kitan a lak hi. Pu Khup Khaw Thawng in, a dial baltham in, a u pa khutpi tuamsak in, Tun Awipu mual pan khuatung lam zui-in, tuhun Khan Thawngpu mual pan Pu Tuang Ngul mual lam ah, a taipih suk hi. Tua a tai sukna ah, Pu Khup Khaw Thawng in, a khe hek sawnsawn hi. Pu Khup Khaw Thawng in a u miliam, inn lamah ciahsuak sakin, a mah’n Pu Phut Za Cin leh, Pu Khup Zen te va sam hi.\nPu Thual Khai leh Pu Khup Khaw Thawng te’n, tua bangin Japan te va nai in, lawngli tak tawh a kap dong in, Japan te in thukpak lo uh hi. Pu Thual Khai leh Pu Khup Khaw Thawngte a taizawh Tun Awi pu mual a tun zawh ciangin lawng tawh thuk pan hi. Tua bang a, Japan te-in, a thuh pah loh uh thu ih et ciangin, tua Japan te-in, Kawlgam sung, Nianglipen a, a thah sak uh Suangpi te, Dam Za Cin khua ahih lam phawk kha lo uh ahih mah bangin ngaihmuang in a om khial uh hi. Upmawh lo pi a tua bang a, a ki uapna teng tawh bangmah ngaih sun man lo hi leh kilawm hi. Thamlo in, koi lam pan, hong kikap cih zong khentel thei pak lo hih tuak hi.\nSik-kang te in, a tup a deih bangun, tua mun ah gaallu tan zo lo uh hi. Ahih hangin, si leh nai suah zo uh hi. Tua ni a zing ciangin, Daammual pang dumkom sungah Japan te nih a sidek tak a, cina a om Dimlo pan hongpai Vungh Za Khup te’n mu uh hi ki ci hi. Sikkang in ahih leh Pu Thual Khai ii veilam khutpi dawn, mansuah hi. Tua banga a liamna pen, Pu Thual Khai thaukaa, a veilam khutpi tawh a letna pan, a kitap hang a hi hi. Galkap nading-a, thau tang bawlpa pen, Pu Khup Khaw Thawng hi a, a khauhsem a bun sem dingin a deih luat manin thaupi hui (3inch. Motor tang lawtna thaukaa tanghui) tam hel lua khial a hih hang leh a thaukaa mahmah zong, pan lua zo ahih hang a hi hi. Miliam Pu Thual Khai pen, Ngalo Pu Lam Pum lobuk ah, sel in, Pu Thuam Zam leh Pu Phut Za Kap te-in, a liam ma bawlin kem uh hi.\nHih bangin, Sikkangte’ galphuak na huhau in, tua ni a kipan in, Japan te pen, Suangpi te’ gaal taktak ki suah hi. Tua mun tektek ah, gallu a ngah kei hangin, tua ah, Pu Phut Za Cin in, Japan te khat that hi ci in, Suangpi khua S.I.A tang thu ah ki ciamteh hi.\nGaal in hong vel.\nTu zan in, Sikkang te-in, Phin than ah gal va gu hi cih thu, khua sungah a ki phawk ciangin khuasung ki ling sipsip hi. Sikkang te galphuan pen, Suangpi te’ gal phuan a hih thu khua upa vaihawm tengin a thei kim uh hi. Tua bangin Suangpi te’n Japan tungah, a khutlum a nga zo ahih ciangin, khuasung upa vaihawm teng ki kaikhawm in, tua Japan te a phual mah uh ah om lai hiam om nawn lo hiam cih en sim dingin, Pu Phut Za Kap te pawl khat a paisak hi. Tua te pai zawh diak ciangin, Don Nem te innpan kipan in, Japan te thum inntang sik in hong vak hi. Tua bangin, Japan te hong vak ciangin “ Khua ah, Japan te om hi, hong ciah nai kei un,” ci in, galvil Pu Phut Za Kap te ki zasak pah hi. Tua bangin, Japante hong vak ciangin, khuapih te pawlkhat in, “khuanuaite hangin, ih khua lal ding hi; bang hang a, khua nuai te in amau thu bek tawh tua Japan te va no se uh hiam,” ci in, khuanuaite mawh siatna kam a ki zak dongin, ki patau pian hi. Japan te in inn tang sik in hong ban sit khit ciangin, khuanuai Sikkang inn ah hong khawl uh hhi. Tua ah, khuasung upa pawl khat in, muak in, Japan te thudot khempeuh a siam tawpin a dawng uh hi. Tu zan a hong kapte a ngawng at sak ding hi ung a cih na bang kek in, Japan Mangpain, a namsau dawkin, Thawng Khan Dal leh Ngul Ngo Lian te’ deek ah, a ngat van van hi. Khua papi te in tu zan a no hongkap te pen Englik te hi in, Dim lam pan hong pai in, Dim lam mah ah, ciah kik zo uh hi ci in, a khut uh tawh bang tawh lak in, a khem uh leh Japan ten taksang pah hi. Tua laitak in, gaal phuak pa Thual Khai ahih leh Ngallo ah a om ngi nge hi.\nKhua sungah, ki itna lian in, khat leh khat kimuan na om a hih manin, khuavai tuivai ah, kipum khatna om a, tua gal bawlsim na thu phual sel zo uh hi. Tham lo in, Sikkang te gal bawl thu khua leh tui in kip sak in, gal kuan dingin, ki pan ta uh hi.\nItem Reviewed: SUANGPI KI-UK GAM THU Khen Thumna. LEINGING TAINA THU. (Suangpi Mualsuang Laibu) Description: Rating: 5 Reviewed By: Cinpu Zomi


timestamp: atn

url: =Thai gamsung Mae Sot ah Kawlgammi nasem in aom 300 val kiman :: ZOMI DAILY\nposted on 21 May 2017 at 12:44 am Lomkholna: Myanmar, News, Sawltak, Thailand, World\nMyanmar tawh gamgi aom khuakhat ahi Thai gamsung Mae Sot ah kumpi thunei te’n siansuahna “Crackdown” nei uh a, Kawlgam pan nasem in apai Myanmar migrants mi 300 val kimankhia cih DVB pan kizasawn hi.\nThai kumpi thunei te’n Mae Sok khuapisung bekthamlo, khuapualam Factory neuneu omna leh nasemte omna te khempeuh ah Crackdown bawlkawikawi uhhi ci’n Joint Action Committee for Burmese Affairs pan Moe Gyo in genkhia hi.\nHih Mae Sok aom Myanmar Migrant Workers tepen atamzaw anasep uh ahihleh Factory, Construction, Agricultural Sector cihbang khawngpeuh ahihi.\nThai leh Myanmar gamgi kikal ah aluang Moei River dungteng ah aom khuaneu khuata tengzong Crackdown bawlgawp uhhi. May 14 nipek panin akipan uh hi a, kumpi theihpihna aomlo nasepna Workplace khempeuh leh nasem te amanpahpah uh hi ci’n Moe Gyo in genbeh hi.\nTua luidung ah nasepna khempeuhphial pen kumpi tungah Register akibawl cihbang peuhmah ommello in, nasemte zong Permit kician anei omlo hi. Tuahang in Myanmar illegal migrant workers akiman avekpi in 300 val phatading hi ci’n genkhia hi.\nMyanmar Workers te Permit omlo, bangmah lahtheihding laidal aneilo tepen thongsung ah kidenna in, tuakhit ciangin Kawlgam ah ki puakkikzel hi.\nHihbang in Kawlgammi nasem te amatgawp uhhangin nasepnei Employers tepen Thai Police te’n bangmah cihselo uhhi.\nRelated: Thai gamsung ah migilo te’n innkuan khatsungpan mi 4 kaplum, 2 liam ~ ZD\nMae Sok khuasung bekbek ah Kawlgammi nasem “Migrant Workers” akigawm in mi 250,000 bang phading in ki ummawh hi. Tualak ah mi 80,000 bek Thai Labour Office ah Register kibawl cih kiza hi. ZD Sawltak #zomidaily\nPrevious: Johor ah mawtaw tuahsia in “Johor Royal Family” sungpan papi khatsi, atanu liam\nNext: Golhguk nekna tawh tukhasung bekbek in Police Officer mi 21 kimankhin\nZomi Council (Sunmang – Thusunna) ~ JK Kam\nZomi National Day Celebration: Origination Date, Frequency and Anniversary


url: =Nu. Hau Go Cing Kawlpi Tungzang Khuami kum (52) in hong nusia - TUNGZANG NEWS\nNu. Hau Go Cing Kawlpi Tungzang Khuami kum (52) in hong nusia\nNU. Hau Go Cing Kum (52)\nKawlpi a teng ahi Nu. Hau Go Cing in kamsiatna tawh lametloh pi in tuahsia in leitung nuntakna pan in hong nusia cih thu ki za hi. Hong nusiatna hangpen lampi ah mawtaw cycle nawk kha ci in gen hi. A nawk kha mawtaw cycle hawl zong pen college sangnau pang numei khat ci hi. A nawkzawh phet in mawtaw cyle phong in zong donlo in taisan pah ci hi. A nusiat innkuan pih te leh a dah a kap alung leng khuangai mikhem peuh tawh a kibang in I dah khawm hi. Ih biak Pasian in a lungleng khuangai mikhem hong ompih ta hen. A nusiat tate leh innkuan pihte thu ngetna ah phawk ni.\nMun tuamtuam a om Tungzang suan a kua maciat,\nLamet lohpi-in Kawlpi a teeng Nu Hau Go Cing, Sia Kam Cin Kham u nu in Motor Cycle taihna hangin Kawlgam hun tuni 29 February. 2012 , zan kim pawlin leitung nuntakna nusia hi. A mah pen zingsang lam vaikuan dinga pai kimlai a taih khak hi a, a Cycle hawlte zong theilo lai hi. Tua pan zato ki puak pahin zan nai 12 ciang bek a do zo suak hi. A nawk khate ki thei nailo a hih manin a luang zong misi buukah kem lai hih tuak hi. Cik ciangin vui ding cih ki thei nailo hi. Cimawh gen theih tampi kawmkal ah sih hun na ngawn mulkim huai tak leh hong thatte na ngawn theilo lai cih pen ih deih loh pen ahi hi. Pasian theih loh kal a piang omlo a hih manin thu ngetna tawh pan pih ni.\nNote tawh a dah khawm,\nMang Khupte Innkuan\nNU,HAU GO CING-KUM(52)\nU,Hau Go Cing in tha khat thu in hong nu siat vat na hang in,ka pi ka pu te tawh ki kim in ka dah uh hi.a nawk kha cyecle pen nu mei khat hawl hi-in,college sang kah ding a pai hih tuak a,a mah zong tuk in,tho in tai san cih ki za hi.bang bang a hi zong in a nu siat,tapa khat leh ta nu khat hi a,Pasian in hong kep hong huai sak ta hen.\nKa pu te teng kiang ah om thei lo ka hih man un,a mau tawh ki kim in ka dah na uh mi pi tung ah hong ko ing.\nKa pu,Sia,Kam Cin Kham,ka pu,Cin Lian Pau,ka pu, Sia,Thang Kap Pau,Ka pu,Cin Hau Kam,ka pu,Khen LianThang(zolawktavideo)ka pu,Pau Muan Sang(Malay)ka pu,Zam Muan Thang(Malay,fmly)kapu, Hau Muan Mung (usa) te inn kuan,ka pu,Thawng Hau Mang(usa)te inn kuan leh,Ka pu,Gen Khan Cin,inn kuan (Tungzang) Ka pu,Kham Cin Pau,innkuan(Tedim)hong nu sia sa, ka pu,Zam Cin Pau'inn kuan (Tungzang)ka pu te teng lung zuan khua ngaih kha siat na khem peuh Pasian kha siang tho in hong heh nep sak ta hen.\nPu te tawh a dah khawm,a tu te u nau\nPa,Thang Do Hang


url: =Dr. Henry C. Lee ih cih kuahiam? ~ NK Khanno :: ZOMI DAILY\nposted on 10 October 2017 at 10:12 am UTC+9:30 Lomkholna: Article, Khanno\nTusung teng ka laisim khat ahi Dr. Henry C. Lee (palik thusitbu) thu tungtawn in tampi tak thangahna, lungsim thakhauhna nei ka hih manin a ma thu tungtawn in facebook lawmte in zong thalakna na ngah khak ding vua leh ci’n hong hawmsawn kik ingh.\n1. Dr. Henry C. Lee ih cih kua hiam?\nAmah pen American gammi Sen minam tagah lubawk, bulh ding khedap, silh ding puan, nek ding ante limci leh kicing tak in a nei zolo a niam pen dinmun pan a hong khangkhia khat hi a, tulaitak in leitungah palik thusittel (inspector/forensic scientist) minthang mahmah khat ahi hi. Leitung ah kawmman a tamman thusittel te lak ah khat ahi a, amah kawmman pen nai khat in dollar tul10 hi kici hi. Khangthak Sherlock Holmes kici liang hi.\nTuni ciang dong mawh thupiang (criminal cases) 8000 val bang kankhia khin hi. Leitung gam 50 bangah thusittel ding in kicial kawikawi hi. Kumsim in thusittel dingin thacialna bekbek tul20 val ta bang ngah hi. Tua lak panin thupiang (case) zathum, zali te thute bek sitkhiatsak dingin sang hi. Amawh kithei khia zolo thupiangte Dr. Lee in sittel leh amawh bawl te kithei khiapahpah ahih manin mawhbawl (perpetrator) te ihmu sip theilo hi kici hi.\nA pil asiamna ki iplah ahih manin pension alak khit hang kumpi ten samkik zel ahih manin pension thumvei lakhin hi. A pension lak khit hangin zong leitung gam tuamtuam, sanginn tuamtuam te ah ama pilna, tuahkhakthute gen kawikawi in om hi.\nDoctor lukhu nelkai bekbek 23 ngah hi. Kipawlna tuamtuam in kipia kawikawi ahih manin pawlkhatte bang amah akipiak lam aman theilo ciliang hi.\n(1) Ama mimal tangthu\nDr Lee pen 1938 November kha in Kansu gamke, Sen gam ah suak hi. Unau 13 pha uh a, amah pen a 11na ahi hi. Kum 4 aphak ciangin a innkuan un Taiwan tuikulh ah lal uhi.\nApu apa khangin sumbawl nam ahih mah bangin apa in sumbawl nasep sem in zin kawikawi hi. Innkuan nuam, nuntaknuam tak in a om laitak un apa akhualzinna tembaw tuahsia in aneihsa uh sumle paai le apa luanghawm kimu nawnlo hi. Tua laitak in Lee pen kum 9 pha pan hi.\nApa nusiatzawh nuntak hamsa in gilvah takin annek loh hun, zat ding sum neih kiuhkeuhloh hun, u te silhsa puante naute in dawl toh hun, puan/bombi golta leh neuta leh silh hun (silh ding dang omlo ahih manin), meivak khat nuai ah unau in ki um in lai et khop hun, lup hun tunciang mei mit pah hun (meisap tam bei ding lau) cihte nawkto ciatciat hi.\nA nu in a pua lam nasep bek hilo in aman kalkal in a tate lai-et pih zel in, pilna deihsak mahmah hi. Inn ah sum a omloh sam hangin a tate sangsap ding, laibu manding te ki tasam saklo in vaihawm sak tanghtangh hi. Tua mah bangin a u nau 13 un amau pilsinna line ciat ah a sangpen ciang ahi Dr (Ph.D) lukhunelkaai ngah kim ciat uhi. (Nute thupitna kimu khia mahmah hi.)\nKhuapi sungah sangkah ding ahih manin tua sang ah khedap bulhlote kisanglo ci citciat hi. Tua ahih manin a nu in khedap thak khat a sumneih sunsun teng tawh leisak in sang ap hi. Apa nusiat khit zawh khedap thak a bulhcilna hipan ci hi. Hun a tamzaw kheguak tawh a om zaw ahi hi. A nu in neilo pipi in a leisak ahih lam theilua ahih manin a siat baih ding lau in it bawl mahmah hi. Inn pan sangkongkhakpi ciang kheguak tawh pai in tua pan khedap bulh pan hi. Tua mah bangin inn ciah ciangin sangkongkhak pan a pusuah phet in a khedap suahkhia in a inn lam ah a kheguak tawh taipah tiuteu hi. Tua bang tawh a khedap pen kum 2 kum 3 sungbang hong bulhkhop suak hi.\nKawllai sang (Middle School) a kah ding ciangin a upinu te innah om hi. A nu le a u 3na pen American sum thalawh dingin pai uhi. A nu in a khualzin ma in Lee te unau kiangah lai hahkat ding mah hanthawt pi in nei hi ci hi.\nSangkahna ah basket ball uk lua mahmah ahih manin a sang team ah kihel nuam hi. a hizongin a tun tom ahih manin a siapa in pi 6 na phak ciang hong paikik in ci hi. Cik mah hunin pi 6 phazo ding hilo ahih manin basket ball kimawlna pen a lungsim pan lakhia pah in, lailam ah hong hahkat hi. (nung ciangin basket ball a uk luat hun sungaa, a hunbei lawhna te pammaihsa in kisik kik mahmah hi.)\nTaiwan Palik academy ah sangnaupang thak a kisap ciangin a mah zong min pia in hong lut hi. A taktak in tua sang pen sangsap beilo leh an kivak ahih manin tua sang ah Lee a lut ahi hi. Kum 5 sung Taiwan gam ah Palik sem hi. A sangkah sungin lai (article) gelh zel in tua zawh sum ngahna neipi pen hi. Taiwan aa nasem Malay gam mi Sen minam nungak khat amuh phet in ngai pah in teenpih hi. Tu in amaute kiteenkum pen 56 bang hita hi. (azi zon na ah zong aminam pih mah zong masa ciatciat in minam it mahmah khat zong a hi hi.)\nKum 27 aphak ciangin a zi tawh American gam ah sangkah dingin hong kithawi khia uhi. American a tun uh kum 10 sung pen hamsa sa mahmah uhi. Newyork University ah Forensic Science sin in tua tawh Dr (Ph.D) hong ngah hi.\nTua pan in Connecticut gamke palik zum ah nasem hi. A nasepna ah thumanna, cihtakna leh thumaan deihna in thupiangte a sittelna ah zong tampitak minthanna ngah hi. Asawt lo in tua gamke ah alian pen palik bu ngah hi.\nAma minthanna pen mawhthupiangte lak ah American kimawlsiam minthang O.J Simpson azi sihna vai ah mithat a kimawhna tungtang in Dr. Lee cial aa, tua panin Dr. Lee in O.J Simpson pen mithat ahih lohna thu lakkhiat (prove) sak thei hi. Hih thu a pianna gamke le a ma sepna gamke kibanglo ahih manin O.J Simpson vai ah kumpi palik lam panin panglo in mawhpaihna a thuak (offender) ahi O.J Simpson lam ah a pang thei suak hi. Tua bang a sepna ah a sumngahte tawh a mipih Sen minamte scholarship piakik in a mipih khangno te pilna sang sin theihna ding in zangkik hi.\nTua bek hilo in hivai ah a langkhat palik te in O.J Simpson mawhpaihna thu a kicin loh ciangin thusittel ahi palik nasem Sen minam pa mawhsak nuam pian uhi. Tua thu Dr. Lee in a theih ciangin Mangkang palikbu te thanemna, thu hoihtak a ciapteh sitset lohna uh mawhsak in, amipih pa tua mangkang palik bute mai ah a hoihna phatbawl se hi.(athu kicing in na simnop leh Ninenine Sanay gelh Dr. Henry Lee, Crackling cases laibu sungah kicing in om hi.)\nPresident lui Clinton le a zawlnu Mocina kikal paktatna thu sittelkhia thei in leh a lawmpa that hi ci a mawhpiakna a thuak Clinton pen a mawhlohna lahkhiat sak in thukhenna ding pan peeng sak hi.\nLuanghawm omlo mikithatna thu, kum 30 val bang a piangkhin mi kithatna thu cihte ah ama siamna hangin mimawhte theikhia kik zo uhi.\nTu’n ahih leh amah pen kum 78 bang pha ta hi. Leitung kimvel in thu gen kawikawi lai hi. Zingsang nai 5 in tho den a, nisim nai 16 sung nasem hi.\n(2) Ama gentheih zel thumanphate (zop lai ding)\n28.9.17 – 5.10.2017\nEtsawn laibu; Ninenine Sanay gelh “Dr Henry C.Lee, Cracking Cases”.\nPrevious: US California ah gamsung meikatna hangin mi 10 sikhin, mi 20,000 val kihemkhia\nNext: ZIUSA pan KHUADO Thupha puakna


url: =Malaysia ah vanleng asetsia ahih manin, Emergency in awmtalsa in kumsuk :: ZOMI DAILY\nposted on 18 November 2017 at 10:54 pm Lomkholna: Malaysia, News, Sawltak, World\nMalaysia gam ii neihsa vanpuakna “transport aircraft” akici vanlengkhat aset siatna om ahih manin, Emergency Landing bawlkul cih theStar leh NST tepan kiza hi. Tua vanleng pen “Royal Malaysian Air Force (RMAF)” te vanlengkhat hi a, tuni Saturday (Nov 18) ni in Labuan International Airport ah awmtalsa in akumsuk ahihi.\nHihvai tawh kisai in Royal Malaysian Air Force (RMAF) te’n Statement akhahkhiatna ah tua vanleng pen C130 Hercules Transport Aircraft khat hi a, Saturday nitaklam 5:30pm hunpawl in aset siatna om ahih manin, Emergency Landing ci’n awmtalsa in vandawn pan akumsuk cihi.\nVandawn panin akumding ciangin akizang ahi Landing Gear pen kisiamawk ahih manin, Gear luttheilo in apeite pusuaklo a, awmtalsa in vanlengtual ah akumsuk ahihi.\nHih vanleng tungah atuang vanlenghawl Pilot leh vanleng nasem Crew tepen bangmah asi aliam omlo cibilbel hi.\nRMAF panin thunei te genkhiatna ah hih vanlengpen Landing Gear asiatlam atheih ciangin tusukngam paklo cihi. Vanleng sungah datsi tampian ahih manin, tuatetawh awmtalsa in tusukleh lauhuaiding cihtawh tusuk ngampaklo hi.\nTua ahih manin, vanleng sungah akipua datsi te abeitheih nadingin nai 6 sungtak kiimvial kawikawi in, lengleng sakphot a, anunung ah datsi abeikuan ciangin Emergency Landing ci’n awmtalsa in akumsuk ek ahihi.\nMore: Vanleng sungah nupa ki totgawpna hangin “Emergency Landing” kibawl\nVanleng pen awmtalsa in akumsuk laitak Photo aki khahkhia pawlkhatzong om a, meikuang sansuk zeizai hi. Labuan International Airport zong hih vanleng hangin tawlpikhat ki khakcip cihi. Statement aki khahkhiatna ah hih vanleng tungah mi bangzahtuang cihpen akician in pulakna omnailo hi. Vanleng tuanlaitak, datsi beisakphot ni in, abeiciang awmtalsa in kumsukni hongki cimawkleh….. Sawltak #zomidaily\nPrevious: Dr Henry C Lee gen thu manpha pawl khatte ~ NK Khanno\nNext: Vietnam numeikhat alupna ah Phone Charging tawh datlaih in si


url: =Hih pawlpi pen tuma kum 40 val lai aa pianthakna hang aa hong suakkhia EBC pawlpi hi.\nPawlpi Makai teng\nUpa Thang lian Pau\n123 been hill\nUpa Thang Go Khup\nUpa Nang Sian Thang\n122 been hilll\nThuciam Lui leh Thuciam Thak kigawm Laisiangtho (pen) hu kimuam Pasian’ Kammal hi a, a kigelh cilna ah khialhna kihel lo-in mihingte’ hotkhat nading Pasian’ deihna pulaakna kicing hi a, Christian upna leh nuntakna ading Pasian’ thuneihna kicing nei hi, ci-in i um hi.\nNa khempeuh a piangsak, Pa, Ta, leh Khasiangtho ci-in mimal (person) thum-in om-a, ciangtan nei lo-in kicinga a tawntunga om den Pasian khat i um hi.\nZeisu Khazih (pen)Pasian taktak lah hi-in mihing taktak lah hi-a, Khasiangtho in gaisakin Nungak Siangtho Mary’ sung pan suak hi, ci-in i um hi. Eite’ mawhna kithoihdamna dingin singlamteh tung ah si hi.\nAmah sihna pan thokik-in vantung ah kahto a, A sangna mun Pa’ ziatlam ah tu-in eite’ adingin Siampi leh Palai ahi hi, ci-in i um hi.\nKhasiangtho’ nasep pen Topa Zeisu minthansak ding hi a, hih khanghun-in mawhna lakin, a um mawhnei mite piangthaksaka, thu-ummite sungah teng, makaih, thuhilh-in, Pasian’mi taka nuntak nading leh nasep nadingin vangliatna pia hi, ci-in i um hi.\nMihing (pen) Pasian’ lim leh mel sun-a hong kipiangsak ahih hangin mawhna sung ah kia-in, mangthanga, Khasiangtho’ pianthaksak na tungtawn bekin hotkhiatna leh kha nuntakna kingah thei bek hi, ci-in i um hi.\nZeisu’ Khazih sisan luang leh sihna pan a thawhkikna bek in a um mite’ adingin diktaksakna leh hotkhiatna ngahna hi a, Zeisu Khazih sangte bek Khasiangtho-in suak(kik)sakin, tua bangin Pasian’ tate suak thei bek uh hi, ci-in i um hi.\nTui kiphumna leh Topa’ Nitak-ante (pen) hih khanghun sunga Pawlpi in a zat ding zek(sak)te hi, ci-in i um hi. Hotkhiatna ngah nading banga ngaihsut ding bel hi lo hi.\nPawpi man taktak i cih Khasiangtho in Zeisu Khazih upna tungtawna a pianthaksak mite hi a, a Lutang Khazih ahi pumpi ah pum khat suak uh hi, ci-in i um hi.\nTua banga pawlpi man taktak sunga pawlpi mite bek khuatual pawlpi sunga pawlpi mi dingin cing hi, ci-in i um hi.\nZeisu Khazih (pen) Pawlpi Topa leh Lutang hi-in, khuatual pawlpi khempeuh in Khazih ukna nuai ah amau leh amau ki-uk-in amau’ vai tek hawm thei uh hi, ci-in i um hi.\nA mimal mahmah-in Kum 1000 manna kipat ma-in kithei khol lo-in Khazih hong pai kik dinga tua “Lam-etna Pha” in thu-ummite’ mimal nuntakna leh nasepna ah hong lawpsak mahmah hi, ci-in i um hi.\nMisite a pumpi tawh a tho kik-in, thu-ummite Topa tawh nopsakna tungin, thu-um lo mite thukhenna leh a tawngtungin phawk gige sa-a gawtna tung ding uh hi, ci-in i um hi.\nCreated by Gin Za Khai


url: =A theihhuai upna laang (No. 3) ~ Langh Khan Mung :: ZOMI DAILY\nposted on 24 August 2018 at 8:26 am Lomkholna: Biakna, Langhkhanmung, News\nTangpi theihna-ah prosperity gospel, health and wealth gospel, word of faith movement kici-a, neo-Pentecostal evangelical movements panin hong pai hi. A upna laimu-ah “Pasian in a mite hauhna, nopsakna, damna leh lungdamna hong pia nuam hi. Hih in a thungetna uh ah thu-um mite bulphuhin, a nopsakna dinguh thupisak hi. Pasian pen a um mite’ lunggulhnate a tangtunna dingin nasempa suaksak ahih manin, mihingte bek a laimu-ah a koih biakna- Religious anthropocentrism zong kici hi.\nHih upna pen hong pokhiatna a tam hangin New York a tuiphum pastor Esek William Kenyon (1867-1948) mah pupi-in kisang hi. Amah in upna’ vangliatna tawh (the power of faith) nate kikhelthei hi ci hi. Upna tawh-by faith hilo-in, upna’vangliatna tawh-through the power of faith cih a kilamdanna hi. Hih upna in hauhna, damna leh nopsakna-ah hong tun a, uplohna,upna kicinlohna in zawnna, damlohna leh haksatna, gentheihna-ah hong tun hi ci hi.\nHih upna pen word of faith makaipa kamsang Kenneth Hagin (1917-2003) panin zong hong pai hi. Amah in LSTho tangnih bulphuhin ” Na thungetnate ngah takpi ding cih na up leh no a hong hitakpi ding hi cih hilh hi. Marka 11:23\nUpna na neih nak-uhleh hih mual kiangah, ‘Na omna panin paikhia-in tuipi sung kidenna in,’ ci le-uhcin, na lungsim sung uhah uplahna om loin na gen bangun piang taktak ding hi, ci-in na up nak-uhleh, na cih bangun hong piang ding hi. Marka 11:24\nTua ahih manin note kiangah kong genin-ah: Na khat peuhpeuh na nget uh ciangin ngah ding ci-in um un; tua hileh na nget peuhpeuh uh na ngah ding uh hi.\nUpna in hih bangin ahih theihna dingin i kam ngiat tawh pulak ding(to declare) pelmawh hi ci hi.\nKenyon leh Hagin in media pen galhiamin zangh uh hi. Hagin nungzui Kenneth Copeland in ama TV program- Believer’s Voice of Victory panin hih upnate zelsak hi. Tuamah bangin New York Marble Collegiate Church a pastor Norman Vincent Peale (1889-1993) in hih upnate laibu gelha minthang mahmah hi. 1.”The Power of Positive Thinking”, 2.”You Can If You Think You Can”, 3.”A Guide to Confident Living”.\nHih upna asangte in media-te-ah, laibu gelhkhiatnate leh mipi tungah thugenna tuamtuam tawh mipi’tungah hong zelhkhia uh hi. Hihte-ah Oral Robert, Pat Robertson, Benny Hinn, Robert Tilton, Joel Osteen, Joyce Meyer te kihel hi. Nu Joyce Meyer in a TV Program-“Enjoying Everyday Life” in leitungmi 2/3 te kiangah pau 38 tawh thugenin kizelhsak hi. (zomlai ding) Langh Khan Mung\nPrevious: Ol tak a belsungah Dragon Fruit နဂါးမောက် ciindan ~ AS Thangbawk\nNext: Vondeih Kep Ding – 153 (Dimno’ Pa)\nYangon – Mandalay Bus tungah khualzin Passenger khat asisa in kimu


url: =Good News from Yangon Zomi\nMipih sapihte ataangpi I' lungsim puakzia khasiat-huai laai mahmah sa-ing. Atawpna-ah, code omsa I' cih giahgiahte ZCD Secy' cihtak-in, zaanhal zekmah-a code neihlam akiphawk-pan hi-a, abeisa kum 60 sungteng tua code ziak-in phattuamna nengcik/neukha-beek I' neihlohlam mitmuh ahihi. Minam phungcin nading alau Kawlmaangte' thaang antah (bait) ne takpiding mataw lawmlawm! Zomi akici kingkeng te'nzong-e, guulpi' khimh bang-a thaang antah aneeksawm laaizomte banghang-in eengbawl, langbawl peuhmahding I-hihiam? I' huai zawhkeileh koihpeuh lel lehang hizaw lo-maw? Gaal atuakleh I' huut veve, I' hum veve dingte-mah hiven!\nMinam I' cihpen Zomite (honkhat)-in theilo hihang. Nation/National (အမျိူးသား) cihpen Minam ahihkeileh Nampi/Minampi cihna hi-a, Kawlgam-ah minam min-pen gambup zil-in "Burmese (tuhun ciang-in Myanmar or Myanmarese)" ahihi.\nNam (Ethnic မျိူးနွယ်စု) cihciang-in akician mahmah lahna-ah: Zomi sung-a awsuah tuamtuamte hi-a, Kachin ahzong Jingphaw, Rawang, cbt, Kayin-ah Sakaw, Po, cbt, om diimdiam-hi. Hihte Minam or Nampi/Minampi tanzil tutadih-in hi naailo phot-a, nam ciangbek ahihi. Shan sung-ahzong Shan-Gyi leh Shan-Lay awsuah kidang-a, Wa leh Palong leuleu-pen Shan sung-ah aki pumkoih hang-in nampi tanzil (atung-ah I-cih khitsa) ahihi. Hih nam te-pen Zomite-in lawhna nei se-a, nam zong cilo-in -tecihkhat kinei se-hi. Heh nading I' zonzon saam hang-in neutuung-apat I' zaakzaak-pen Sihzaangte, Zote, Khuanote, Thahdote, Teiizaangte, Saaizaangte, Dimte, Zote, Luseite, Hualngote, Ngawnte, Phaaileengte, -te, -te vive-tawh kilo, kisam-hi. Kammal kicinlohziak-hiam theikhang, khua khat-a mite akigen ciang-inzong Laaituite, Voklaakte, Keeltalte, Muizawlte, Tuikhaalte, -te, -te vive-tawh kizom-hi, banghanghiam cihleh minampi lawhna hilo, nampi khat nuai-a akee-te ahihziak ahihi.\nHih -te guino-pen minam/nampi tanzil-a angaihsun ki-om laai-a, Kawlmaangte-in amau' theihciang ahihkeileh amau' deihkaih-tawh British thuneite' kiang-ah apulaak bangbang-a akiguang code te-pen Minampi Hihna ding-a alamen khialgawp laaizom veve khenkhatte' ziak-in "Zomi-ah kigawm hihang" cih uplehsaanna anial/anolh awsuah tuampawl a-om, apiang ahihi. Lungngai taktak lehang hih milipsimna-ah I'Gammi Hihna Kaat (နိူင်ငံသား ကဒ်ၿပား)-in naseem bekding-a, minam code khempeuh-ah bangmah kigelh lo-in 914 bekbek-ah kigelhvek lehzong Kawl Gamukte-in bangcih theiding sa I-hihiam? Hia State-ah mi hihzah pha cihteng honghi masa lelding-a, tualeh Rohinya khaihkhiatna-in hongnei lelding uhhi. Rohinya cihpen Bangladeshis hi-a, Kawl Gamukte-in Gammi Hihna Kaat apiakloh minamte hi-in, Zomi-tawh gentehtheih, tehkaaktheih omlo-hi. Zomite mahmah inzong I' gam-ah I' deih hetlohding Muslimte ahihi.\nNihna: Zomi atuulza-in hong kilangh peuhleh nam ahilo minampi min-tawh atawmpen Gamgizuul Puahna Lawmhsum (နယ်စပ် ဒေသ ဖွံ႔ၿဖိုးရေး ရံပုံငွေ)-a kipan siamsinna leh cidamna lamsang lawmhsum tuamtuamte Gamukte' khut pan-in kisaang theiding-hi. Tu mahmah-in gamliante-in Kawlgam-a siamsinna tawsawn nading dollar 30 million vaal apiak-pen Yangon, Mandalay, Irrawady teng-ah zeek-in State khempeuh-in ngahlo-in Shan State-a khua 8 bek-in ngah laai-hi. Billion 100 hong kipia lehzong Zomi genloh State dangte nangawn-in lemlawh teeiding kua'n cithei ahihiam?


url: =LESSON 2 JULY 4–10 A DEIHHUAI TECI Mimal Teci Vangliatna ~ MUC\nLESSON 2 JULY 4–10 A DEIHHUAI TECI Mimal Teci Vangliatna\nLESSON 2 JULY 4–10\nA DEIHHUAI TECI Mimal Teci Vangliatna\nTu Kaal Sung Sim Ding: Mark 5:15–20, Mark 16:1–11; Sawl. 4:1–20, 1 John 1:1–3, Gal. 2:20; Sawl. 26:1–32.\nKAMNGAH: Tua ahih manin kote in ka muhsa uhleh ka zaksa uh thute gen lo-in ka om thei kei ding uh hi,” ci-in a dawng uh hi” (Sawltak 4:20).\nMimal tuah khak thute mah i pulaak in muibun mahmah hi. Khrih hong itna in lawpna hong guanin, Ama hehpihna in a hong khel ciangin Ama thu pulaak lo-in i om thei kei ding hi. Mi khat in a pulaak Khrih thu i pulaak sawnna leh ei mahmah in Jesuh tawh kizopna nei-in i pulaak thu in mi tungah huzaap a neihdan uh kibang lo hi. Mimal in i tuah khak thute i pulaak ciangin a hong nial ding uh hamsa hi. Lai Siangtho thu thukpipi-te i pulaakte ciangin hong nial nuam uh hi. Ahi zongin “ni dangin lamet bei-in ka om a, tu-in lametna ka nei hi,” “mawhna tawh kidim-in ka nungta ngei a, tu-in mawhmai-na hangin lungnop kicinna tawh ka nungta hi,” “ a beisa-in ka nuntakna in manneihna ka nei kei a, tu-in ka nuntakna in mannei ahihlam ka phawk hi,” ci-in mimal phutkhak thute mite tungah na pulaak ciangin a um lo mi in zong hotkhiatna thu hong sang thei uh hi.\nDamascus lampi-ah Paul kikhel bangin mi kimkhat in tha khat thu-in kikhel uh hi. Ahi zongin mi a tam zaw-in damdam-in Jesuh theihtelna sungah kalsuan-in tatsat lo-in Amah a phawk mi, a lamdang Ama hong hehpihna hangin lungdam tawntung-in, a khawngkhong-in a hong piak Ama tatna hangin lungdamna lianpi tawh nungta uh hi. Khrih in i nunzia lamdang takin hong puahpha hi. Leitung in tua bangin Jesuh ading teci hoih mi kisam-in, tua bang mi mu nuam hi.\nUPNGAM HUAI LO TECIPANGTE\nMark 5:15–20 sim in. Bang hangin Jesuh in tua mipa tungah a gei-a mite tungah sawl lo-in Decapolis khua-ah a innkuanpihte tungah a piang thute pulaak dingin sawl zaw hi ding hiam?\nDecapolis in deca leh polis cih laimmal nih kigawm hi. Deca a khiatna in sawm cihna hi-in polic in khuapi cihna hi. Decapolis khuapi in kum zalom khat hunlai-a Galiliee Tuipi dungsuk a om khuapi sawm kigawm khuapi khat hi. Hih khuapite in ngei-na kibang, kampau kibang uh hi. Decapolis huam sungah dawivei mi tampi om hi. Dawi vei mipa in ngonghtat, gamh-tat hi; ahi zongin damna deih hi. Tua hangin Jesuh in mipa sung panin amah a bawlsia dawi hawlkhia hi.\nTua dawite in vokte sungah a lut dingin Jesuh in a thupiak bangin lut uh a, vokte in keenbaang-ah tuksuk-in tuipi sung kidenna uh hi. Tua khua mite in hih thupiang amuh uhteh lamdangsa uh hi. “Amaute Jesuh kiang a tun uh ciangin dawi tampite a lutna pa, tua lai-ah tu-in puansilha, a lungsim pil a om amuh uh ciangin a lau uh hi, Mark 5:15. Tua mipa in pumpi, lungsim, ngiahsutna, a khuaphawk theihna, a upna in cidam hi. Hotkhiatna thu laigil in mawhna suksiat khempeuh in, Khrih in a hong piansak bangin, kicinna tawh a kidim-in hong bawlpha hi.\nDamna ngah dawi lut mipa in ama damna a pulaak nading mun in Decapolis sangin a hoih zaw mun dang om ding hiam? Hih tawh kisai Ellen G. White in hih bangin pulaak hi: “Khrih ading teci hoih hihna-ah eima theih thute gen a, i muh, i zak thute, i tuahkhak thute mah i gen ding thupi hi. Jesuh khe khap kaal khat khit kaal khat a zui hi lehang, tua lampi i zuihna-ah Ama hong makaihna i pulaak ding om hamtang hi. Ama kamciam muanna nei leh nei lo a hong sittelna, Ama kamcian i ngahna, Amah in thuman ahihna i pulaak ding om hi. Khrih hong hehpihna i pulaak ding om tawntung hi. A mangthang leitung adingin tua bangin Ama teci ahi ding Topa in a hong sam hi. The Desire of Ages, p. 340.\nMite muhna-ah mi banglo mite hi mah taleh, Pasian in tua bang mi gina lote mah bawlpha-in amaute in leitung kilamdangsak uh hi. Nangma pianzia, na kikhelna thu in koi bang hiam? Bang thu in upna hong neisak thei hiam? Bangci bangin nangma kikhelna in a kikhel lo mi khat khel ding hiam?\nMONDAY July 6 SIHNA PAN A THOKIK KHRIH TANGKO\nSunday ni zingtung khat, Mary nihte in kinawhtak-in Khrih kivui-na han zuan uh hi. Amau deih khat ngen dingin a va pai uh hi lo hi. Misi in amaute bang pia thei ding hiam? Amuh nunung pen uh Jesuh pumpi in si tawh kidim, liamna tawh kidim, a mitkha uhah tuate mang lo hi. Tu-in amau sep ding a sem dingin a va pai uh hi zaw hi. Dahna tawh kidim-in Jesuh siluang sathau zut dingin va pai uh hi. Khuamial bangin lamet bei-na vangik in amaute tuamcip hi. A mai-lam hun un bangci ding cih thei lo uh hi; lamet ding a om mel lo tawh kibang uh hi. Han va tung uh a, Jesuh luang mu lo uh hi. Matthew in thawhkikna thu hih bangin pulaak hi. “Vantungmite in numeite kiangah, “ Lau kei un, a kikilhlum Jesuh a zong na hihlam uh ka thei hi. Amah hih lai-ah om lo hi; a gensa bang tektekin tho kik zo hi” (Matt. 28:5, 6). Tu-in Mary-te lawmta in nuamna tawh kidim pah uh hi. Thawhkikna tua zingsang tungin dahna mialpi in a tuamcip amau maitang, tu-in nuamna khuavak nitang tawh kidim uh hi. Amau dahna khuamial in beimang hi. Nuamna tawh kidim uh hi. Kahna munah lungdam lasakna awging kiza hi.\nMark 16:1–11 sim in. Jesuh in sihna pan thokik zo hi, ci-in Mary in a theih ciangin bang thu pulaak hiam?\nMary in sihna pan a hingkik Khrih a muh khitteh amuh Lungdamna thu pulaak dingin nawksa takin tai hi. Mary in daicip thei lo hi. Khrih in nungta hi. Amah in a kivui-na han-ah om nawn lo hi; hih thu leitung in a theih ding kisam hi. Sihna pan a thokik Jesuh tawh i kimuh khit ciangin hih thu manlangtakin mite i hopsawn ding kisam hi. Hotkhiat lungdamna thu in mite tungah i pulaak ding thu hi.\nA lamdang mahmah khat in, Jesuh in a thuak ding sihna leh sihna pan a thawhkik ding nungzuite hilhkhol hi napi, Mary in tua bangin Jesuh thawhkikna thu a va gen ciangin nungzuite in um lo uh hi. “Jesuh nungta-a amah in mu khin zo cih thu amaute in a zak uh ciangin a um kei uh hi” (Mark 16:11). Tua hi-in Nungzuipite in amau muh-ah thupiang um lo uh hileh, mite in i pulaak thu a up loh uh pen lamdangsak ding hi lo hi.\nMidangte in na pulaak thute a up loh uh a nunung pen in bang hun hiam? Koi bangin na dawng kik hiam? Tua thu hangins bang thu theihbehna na nei hiam?\nA KIKHEL NUNTAKNA IN NATE KILAMGDANGSAK\n“Amaute in Peter leh John a hanna mu uh a, lai siam lo mi mawkmawk ahihlam uh thei uh ahi ciangin lamdangsa-in hih mite Jesuh tawh a om khawm uh hi, cih a phawk uh hi” (Sawl.4:13). Thuciam Thak pawlpi pung mahmah hi. Pentecost ni-in mi 3000 kituiphum hi. Tua khit a sawt lo-in tul tampi kibehlap hi (Sawl. 4:4). A sawt lo-in gam-uk makaite in thei uh hi. Thu-um mite in Khrih tawh nungtakhawm uh hi. A nunzia uh kikhel hi. Khrih hehpihna in amaute nunzia kilamdangsak hi. Amau in Khrih pulaak lo-in om thei lo uh hi.\nSawl. 4:1–20 sim in. Bang thu piang om hiam? Gam-uk makaite in Peter leh Johnte in thuhilh nawn lo dingin a khaam uhteh bang piang hiam? Peter leh John in bangci kalsuan uh hiam?\nThu-um mite in Khrih sungah nuntakna thak tawh a nungta mite hi. Amau tuahkhak thute mah mite tungah pulaaksawn uh hi. Peter in kampau a kikem zo lo ngabeng khat hi; Pasian hehpihna in a nunzia khel hi. James leh John in lungtom uh hi. Amau zong Pasian hehpihna in khel hi. Thomas in a lungkhauh mi khat hi; amah zong Pasian hehpihna in khel hi. Thu-um mi masa-te in amau tuahkhak thute mah mite tungah pulaak uh hi; amaute in vantung hehpihna thu gen lo-in om thei lo uh hi. Ellen G. White in hih bangin pulaak hi: “ I sungah Khrih a hong teen ciangin Ama sungah na ngah thumanpha, mite tungah gensawn lo-in na om thei kei ding hi; Ama hong hotkhiatna thu leh a hong siangtho-sak Ama thuman genkhia lo-in a om thei kei ding hi” Step to Christ, 78.\nSawl. 4: 16 ah gam makaite gen thu bang kigelh hiam? Amaute in nalamdang mu uh hi; khebai mipa in lampai thei hi. Tua bangin a lamdang thu mu uh hi taleh amaute in a nun zia uh kikhel ding ngaihsun lo uh hi. Hotkhiatna thu a up sangsik-un langpan uh hi. Peter leh John in nungkik tuan lo uh hi.\nBangci bangin Khrih theihtelna leh Ama thu gensawnna in kizopna nei hiam? Bang hangin Khrih ading teci hihna-ah mimal mahmah in Amah theihtelna thupi hiam?\nI TUAHKHAK THUTE PULAAK\nSawltak Paul in Kumpi Agrippa mai-ah kolbulhsa-in kipaipih hi (Sawl. 26). Paul in ama phutkhak thute kumpi tungah pulaak hi; Jesuh nungzui-te a bawlsiatnate banah, a kikhel khit ciangin ama nuntakna in Jesuh ading nuntak ahihna thu leh sihna pan thawhkikna kamciam thute pulaak hi (Sawl. 26:8).\nPaul in Damascus manawh-in a pai-na-ah kikhel hi; tua lai-ah Topa in, “ Tu-in tho inla, na khe-in ding in. Nang ka nasem ding leh kei tawh kisai na muhsateng leh kong lah lai dingte ah teci ding a hong seh dingin na kiangah kong kilak hi,” ci-in Paul hopih hi (Sawl. 26:16)\nMite tungah i upna thu i pulaak in vanglian mahmah hi. Khrih in a beisa hun a eite ading a sepna, tu-in a sep thute leh mailam hunah a sep dingte pulaakna in mannei hi. Teci panna in eima thu a pulaak hi lo-in Topa thu a pulaak i hi zaw hi. Amah in eite mawhna a hong maisak Pasian, eite natna khempeuh a hong damsak Pasian, hehpihna tawh a hong tuam, na hoih na pha-te tawh a hong lungkimsak Topa hi’ ci-in a pulaak i hi hi (Late 103:3–5). Khrih ading tecipang cih in i tuahkhak a lamdang Ama hehpihna a pulaak i hi hi.\n1 John 1:1–3 leh Galatians 2:20 enkak in. A kibang thu a pulak uh in bang thu hiam? Koi bangin John in Paul bangin tuakkha hiam?\nJohn leh Paul a nunzia uh kibang lo hi. Tua hi mah taleh a nihun Jesuh tawh a kimu mite hi. Amau thuak khak thu in Jesuh tawh khat vei kimu-a beimang pah hi lo hi; a kizom paisuak, nisim-in Ama itna sungah nuamsa-in Ama thuman khuavak sungah kalsuan toto uh hi. Kikhelna in a beisa thupiang khat vei tawh a maimang ding hiam? Ellen G. White in hih tawh kisai a pulaak in: “ Amaute thu zuihzia in kikhel kikkik a kul lo-in khat vei kikhelna tawh kibang hi mah taleh eite in nisim-in kikhelna a kisam mite i hi hi.”Manuscript Releases, vol. 4, p. 46.\nA beisa hun-in bang bang i tuah thu om taleh, kikhelna lianpi nei-in muibun khin taleh, bang hangin nisim-in, Topa hoihna, dikna leh thuman mu dingin, Amah tawh kizopna in thupi hi ding hiam? Na lawmte tawh kikum in.\nMIMAL TECIPANNA IN HUZAAP NEI\nAgrippa mai-a ding Paul ngaihsun in. Maccabees leh Herod khanggui pan Jew kumpi a nunung pen Aggripa mai-ah sawltak Paul pulaak thu ngaihsun in. Agrippa in Rome mi ahih hangin Jew upna zui kumpi khat hi. (The SDA Bible 8 Commentary, vol. 6, p. 436). Tua laitakin sawltak Paul a teek kuanlam hi ta hi; mun khat khit mun khatah pai-in hotkhiatna thu gen-in a zinna pan gim khin, tawl khin hi mah taleh, sia le pha, thu hoih leh gitlohna kikaal-ah, a nuntakna in Pasian tung pan itna tawh kidim-in, Ama hoihna hangin, Paul a mai suah in khuavak bangin taang hi. A nuntakna-ah bang bang piangin bawlsiatna, gimna thuak taleh, Paul in Pasian in hoih hi, ci-in pulaak veve hi.\nAgrippa in ama nopsak nading bekin nungta hi; mi muangmawh tawntung hi; lungtangpha hi; ama hoihsak sim loh thudang kin nei lo hi.Ahi zongin Paul in upna tawh kidim mi hi; thuman adingin a nuntakna pia hi; thuman dikna thu hu-in dal hi. Hih mi nihte kibatlohna kitel mahmah hi. Paul in thusitna a thuakna-ah Agrippa tungah thugen a ngah nading kumpipa tung pan ngen masa hi.\nSawl. 26:1–32 sim in. Bangci bangin Paul in Agrippa tungah Khrih ading thugen hiam? A gen thute panin bang thu na mu thei hiam?\nA lungkhauh mi kamneem in zo thei hi. Hih munah Paul in Agrippa tungah, “Jew mite ngeinate leh amaute kinialna thute thei mahmah na hih manin ka nuam phadiak hi,” ci-in limphat mahmah hi (Sawl. 26:3). Tua khit ciangin Paul in ama kikhelna thu-te pulaak hi.\nPaul a kikhelzia Sawltak 26:12–18 sung sim in. Paul in ama kikhelzia Agrippa tungah a pulaak manin a piang thute Sawltak 26:26–28 sim in. Bang hangin Agrippa in tua bangin Paul dawngkik hi ding hiam? Bang thu hangin Paul teci panna in Agrippa lungsim sukha-sak hi ding hiam?\nJesuh in Paul nunzia a khel thu Paul in kumpipa tungah a pulaak takteh, a pulaak thute in kumpipa tungah huzaap lianpi nei hi. A kikhel nunzia sangin a muibun zaw tecipanna dang om lo hi. A kikhel takpi nunna in lamdangtakin mi tungah huzaap lianpi nei hi. Hehpihna thu in a khel nunna in Pasian a bia lo kumpipa nangawn lok zo hi. Paul bangin gen ding thu i nei kei zongin, Jesuh a theihtelna nuntakna leh Ama sisan in a hong hotkhiatna thute mite tungah pulaak ding i nei hi.\nNgaihsutbeh Ding: Ellen G. White, “ ‘Almost Thou 3 Persuadest Me,’ “pp. 433–438, in The Acts of the Apostles sim in.\nKhristian nuntak a thu guipi pen in Jesuh tawh kizopna kip hi; tua kizopna in a bucing nunna hi; tua thu mite tungah a pulaak khia nuntakna hi. Upna thu guipite a thupi mah bangin i nunzia in hehpihna in a hong khel kul a, itna in a bawl thak ding zong pel lo a phamawh thu ahi hi. Hih bangin Ellen G. White in hong hilhcian hi: “Leitung pilna, thu theihna in mihing lungsim, angsung khualna, leitung lungsim hong zo-sak thei lo ahihna Honpa in theitel hi. Honpa nungzui mi khempeuh in vantung hoihna tawh kidim ding kisam hi. Jesuh in lampi, thuman leh nuntakna ahihna theitel-in, itna leh hehpihna tawh hotkhiatna thu gen in muibun hi,” The Acts of the Apostles, p. 31. Tua banah “Upna thu guipite in lungsim a khel zawhlohna munah a lamdang Khrih hong itna in amaute lungsim khel zo hi” Desire of Ages, 826.\nMi kimkhat in Pasian Kammal sung a thuman amuhte uh midangte in zong um dingin hanciam uh hi. Tua bangin Pasian Kammal gensawn ding a thupi hi mah taleh Topa ading teci hoih hihna in tua-te sangin tangzai zaw hi. Jesuh in a khawnkhongin a hong piak tawntung nunna sungah i neih lametna, mawhmai-na, kisuanna bei-in lungdamna, hatna cihte in muibun zaw hi.\n1. Bang hangin Khrih ading mimal phutkhak thute in huzaap lianpi nei hi ding hiam? Bangci bangin midangte nun zia, teci ahihna uh in nang a hong huzaap hiam?\n2. Wednesday ni-a dotna na lawmte tawh kikum in. Bang hangin nisim Topa tawh tonkhopna in Ama ading teci hihna banah mimal upna adingin thupi hiam?\n3. A muibun Khrih ading teci hihna in thupi mah hi. Tua zah khat mahin bang hangin i nuntakna mahmah in teci ahi ding thupi hiam?\n4. Na tuah khak thute hawmsawn in. Khrih in nang ading a sepkhit thute leh tuni-in nang adingin bang khiatna nei cih thute pulaak in. Khrih in na nuntakna-ah bang hong kilamdangsak hiam?


url: =Hauthang :: Page 3 :: ZOMI DAILY\nposted on 13 February 2016 at 7:00 am Lomkholna: Hauthang, News\nMinam aom leh aomlo ihtheihna ding in, ihkan masak dingthu om hi.Tuate sungah 1. Minkiphuakzia, 2. Pau leh ham kibatzia, 3. Ngeina tat leh heekzia, 4. Paunak leh lakam, 5. Minam khat in amakhutma tawh …\nContinue Reading about Minam minkhat aomleh amite zong kiciantak in omhi →\nposted on 11 February 2016 at 7:00 am Lomkholna: Hauthang, News\nPasian kammal: Na Nu, na Pa uh na simmawh na bawlsia kei un. M-24:1 Pasian minthangta hen!. Pasian minthang ta hen!!.. Pasian Minthang ta hen!!!...; Leitung ah akineih siam minthang te kum sim in …\nContinue Reading about Eite ading in ih pianna Nu te mah Academy →\nKei Kumpipa hizen lengmaw! Dr. Kyaw Thu\nposted on 9 February 2016 at 7:00 am Lomkholna: Hauthang, News\nKei kumpipa hizen lengmaw? March 1 ni in gambup mangpi dawltungnung khawm pi ah President Thein Sein in anasep zawh kumkhat cinna Phawk kikna thu gen pen ka ngai man mahmah kei hi. TV pan in zong ka …\nContinue Reading about Kei Kumpipa hizen lengmaw! Dr. Kyaw Thu →\nposted on 7 February 2016 at 7:00 am Lomkholna: Hauthang, News\nTHUMASA Tutung in anno ihvawh khaici thupha piakhun, piakni te ihphawk kik ding ihdeihna tawh 'SIALSAWM' kikumkhawm ding ih deih hi. Tanglai hunin Zogam ah Biakna Paaina nam khat tulpi siampi khat hi …\nContinue Reading about Khaici vawh thupha piakhun “Sialsawm” ~ Hau Thang →\nLungsim “HOIH IN” Ngaihsut sia “KHUAK” ki khelsak tading ~ Hau Thang\nposted on 5 February 2016 at 7:00 am Lomkholna: Hauthang, News\nThukong honna: Minam kiciantel diktak in ahong dingtota ZOMI cih tinten na pen neihsa sum kicin man hilo, pilna kici'n man zonghilo, minam min itna lungsim hoih sinpha mahmah na pan ahihi. Abeisa hun …\nContinue Reading about Lungsim “HOIH IN” Ngaihsut sia “KHUAK” ki khelsak tading ~ Hau Thang →\nSimmai emmin banghi: Akum (64) ci'n na Zomi Nam Ni kibawlna thu ih zak ciang in Minam lian in Pasian in hongbawl cih ihphawk hi. Ahizong in Zomi Nam Ni, cihding hamsa asa lai alung kaka laimi, …\nContinue Reading about Hing napi’n a nungtalo te domsang →\nAthu tawh kizui lasak asiam leh thusut asiam Zomi te\nposted on 1 February 2016 at 7:00 am Lomkholna: Hauthang, News\nThu ih cih in la, La ih cih in thu Thu kigen khempeuh alim cisak leh akipsak, apicingsak in la ahihi. Lakhempeuh adeih nateng thu tawh kihilh ahihi. Athu om bang dandan in leitung minam khempeuh …\nContinue Reading about Athu tawh kizui lasak asiam leh thusut asiam Zomi te →\nDuangzenh! ….. Sanneem ~ Hau Thang\nposted on 25 January 2016 at 7:00 am Lomkholna: Article, Hauthang, Poetry\nDuangzenh! ..... Sanneem A gam vangla...... Mualzatam le Damtui in hal Khat tang lungzuang........ Sanneem ngaihsial .. Zingni suak in..... Sunni tumzong.. Tung solkha tang......Huihkhi …\nContinue Reading about Duangzenh! ….. Sanneem ~ Hau Thang →\nposted on 20 January 2016 at 7:00 am Lomkholna: Article, Hauthang\nZongeina tawh kipawl in ih theih ding leh ihkan ding te sung pan in akul akisam te in; 1. Zongeina athu theihding zat lohding Zongeina 2. Zongeina athu theihding zatding Zongeina …\nContinue Reading about Zongeina tawh kipawl in ihtheih ihkanding thute →


url: =Chhatisgarh (India) Khristian ten bawlsiatna thuak\nChhatisgarh (India) Khristian ten bawlsiatna thuak\tNews\tWritten by Admin\tFriday, 20 July 2012 23:09\tIndia gam dan bu ah biakna suahtakna kigelh mahleh a tak in suakta lo hi. July 17 , 2012 in Jawanga, Chhattisgarh state, India ah Hindu extremist 15 ten Khristian te zawhthawhna tawh Hihndu biakna bia sak in vuagawp uh hi.Tua khitciang khua pan in hawl khia uh cih evangelical organization, India ten gen. Evangelical Fellowship of India te gen dan in June 19 ni-in zong Hindu 150 in Jawanga khua-ah khristian 12 umcih uh hi ci.Hih khua pen India ni suahna lam sChhatisgarh state sung, Dakshin Bastar district a om ahi hi.Tua khristian te zawhthawhna tawh Hindu biak Inn Pendevi Temple ah ki paipih in biakna ki piasak hi cih Akhilesh Edgar, Evangelical Fellowship of India in Open Doors News hilh hi.A kician in a gen loh hangin tua biak piakna khitciangin vua gawp lai uh hih tuak hi.Khristian te a inn ah a ciah ding phal lo in khuasung pan in hawlkhia uh hi.\nKhristian ten John Nag, Jawanga pana km 5 kiim a gamla Geelam ah Pastor a sem kiangah thupuak uh hi.Amah pen Khristian te adingin advocate dan phial-a ki ngaihsun ahi hi. Evangelical Fellowship of India ten Jawanga khua-a Nag leh Asaram Bech inn ah thungen khawm zel uh hi.Amau Jawang khua-a hausa kiangah a inn ua ciahkik ding ngen uh a, hausa pa in phal lo hi.Tua ahihmanin tua kristian te Geelam khua-ah om ta dih lai uh hi.\nEvangelical group ten case file nai tadih lo uh hi.June 19 a thupiang pen Chhatisgarh a khristian te kibawl siatna nasia pen hi ding hi.April kha in zong Belgal a mi 300 kiim te si vui ding kimlai Hindu ten buaisak uh hi.Tua khristian te pen hin du pana khristian a ki let ahi uh hi.Mi sawm liam in sih vuina bel district thuneite huhna tawh limtakin zo thei sam uh hi.\nLeitung ah India pen biakna tamna pawl hi. Leitunga biakna a tam pen thumna Muslim te 25 million kiim India ah teeng uh hi.Gam mipi 50 lakah Muslim 1 bangin ki ngaihsun thei hi. Biakna tawm te kisimmawhna a nasiat mah mahna mun khatin the U.S. Commission on International Religious Freedom ten gen uh hi.\nChhattisgarh pen India state Biakna suahtakna Freedom of Religion Act a zang nga te laka khat ahi hi.Ahizongin a takin ki leh bulh zawsop hi. U.S. Commission on International Religious Freedom in annual report 2012 sungah Biakna zuih kheel tawm zawkna dingin bawlsiatna nam tuam tuam biakna tawm ten thuak uh hi ci hi.\nOpen Doors World Watch ten India pen Khristian te ading a-a haksa gam 50 a cipteh lak pan a 32 na ahi hi.Hih banga khristian te a ki bawl siatna pen Khristian a kipia a tam sem sem man ahi hi.Khristian a suak thak te pen a taangpi in nam neu leh Dalits tea hi uh hi. Pastor leh thungen pawl pen kaal sim in kibuaisak ngit nget hi.\nLast Updated on Friday, 20 July 2012 23:14\tContact Info


url: =Na Nu le Na Pa um kei in (5) ~ Lian Tuang :: ZOMI DAILY\nNa nu le pa leh na sanggamte hangin na zi khasia sak het kei in. Na zi’ khasiatna in na tate lawh dinga nangma khangthak sungah khasiatna thangpaihna khaici a vawh suksuk na suak ding hi. Tua mah bangin na zi hangin na nu le pa leh na sanggamte tawh kisia kha het kei in. Amau thupha leh angvanna om loin na nuntakna taksuak zolo ding hi. ( Anuai a te ah telkhialhna a omlohna dingin sim kik dingin I guan kik hi ei guai)\nPasal pawlkhat in nu le pa, u le naute thupi saknop manin a zite uh zothawh gawpgawp thei hi. A Nu le pa, u le nau pawl khat mahmah in zong “ na zi le ko kua ong tel zaw ding na hia” peuh ci thei lailai hi. Hih dante pen naupangmelmawlte kiangah “ na nu le na pa kua na it zaw a” cih tawh kibang hi. I it dan kibanglo kha mah dinga ahi zongin It tuam paihtuam le nusiat tuam ding kuamah om lo hi. Pasalte pilvang takin makaih siam peuhleh numeite in zuih nop sa mahmah hi.\nPasal pawlkhatte leuleu in a zite it bawl lua in nu le pa, u le naute khasiat ding nangawn khual zo lo leuleu theizel hi. Hih dan ciangin numei ciimte in a pasalte siamlahna le kicinlohnate itnakhau tawh lungsim picing takin khuituah kik hi. Tua ciangin amanawhte in a mo nu uh it mahmah uh a, a nungsangte zong kipak angtang mahmah uh hi. A pasal zong lungkim mahmah hi. A lawm le gual, u le naute in zong “ Zi hoih nei pa “ ci in hampha sa mahmah uh hi.\nAhi zongin numei haite leuleu in a pasal zawhtawhna in nei a, a tekte le a manawh lamte thusim se loin kiphasak semsem hi. U le nau, sungh le pu a ki it dingteng kisia sak a, phung kikhenna lianpi piang sak hi.\nZite in a teknu tekpa(manawh lamte) te thupi bawlin a it bawl ding pen pasalte lunggulh tawntung thu hi a, tua mah bangin numeite in zong a nu le pa ( nungsang lamte ) te kem in huai nuam tawntung uh hi. Tua ahih manin pasalte in sungte pute itna lakin kep le huai siam in, numeite in zong tekte le manawh lamte itna tawh thupi bawl siam leng I thu I la ong nuam zaw deuh ding hi.\nU le nau, khua le tui, lawm le gual, beh le phung, nopna dahna leh pawlpi vai te khat peuhpeuh ah sum le pai na zat ding ciangin nu le pate dong masa in. Thei sak masa in. A lem nakleh amau khut tung tawnsak zaw in. Tua hileh mite in na nu le pa zahtak ding uh a, nang mahmah zong thupi sa in ong muang semsem ding uh hi. Na piakkhiatna munte zong lungkim diak ding uh a, ong mu khempeuh in hampha ong sa ding uh hi.\nU le nau, khua le tui, lawm le gual, beh le phung, nopna dahna leh pawlpi vai te khat peuhpeuh ah sum le pai tawh na kihelna thu nu le pa theisak masa loin midangte kam tawh a theih khak uh pen a gen khiat hetloh uh hangin khasia mahmah lel uh hi. A si lah hi nai sam lo ing a, ong mangngilh baih si uh cia ci in a phawkloh dingteng phawk kikkik in khitui luang khinkhian thei uh hi.\nNa piakkhiatnate ah nu le pa na konlawh keileh na piakkhiatna mite in zong na nu le pa ong thusim sak khollo ding uh hi. Nang tungah lungdam ong koh tangtang uh hangin na nu le na pa tungah kamsiam nangawn na pia zolo lel ding uh hi. Ataktak in nang mahmah zong thupi ong sa taktak khollo ding uh hi. Deih bangbangin zat kawikawi theih ahi gamkuanna thungip bangin ong mu lel ding uh hi. Kisapna khempeuh ah ong phawk mahmah ding uh a, ahi zongin a tuahna peuh uh ah ong nusia kawikawi lel ding uh hi.\nNu le pa thupi bawl ding I cih ciangin taksa nu le pa bek hi loin Minam nu le pa zong ahi hi. Minam nu le pa cih ciangin adang hi lo hi. Mimbang pianna Tunnu gamlei ( Zogam ) le Pupa ngeina tatdan hekdan tuamtuamte ahi hi.\nA nu le pa thusimlo mite mailam ding, a lungkhamhuai mah bangin mimbang pianna Tunnu gamlei le Tuanpupate ngeinate a thusimlo minamte malam ding zong a lungkhamhuai sem ahi hi.\nPilna siamna hauhna gualzawhna gamtat hoihna lawhcinna panmun neihna, lawhsapna dongtuahna guallelhna maizumna …,cihte pen nuntakna sungah a om den ding thute hi a, kamdang khat in gen leng I nuntakpih ding zi le ta bang ahi hi. Tua ahih manin hih na zi le ta (Pilna siamna hauhna gualzawhna lawhcinna panmun neihna…,…., ) te hangin na minambup nu le pate nusia kha kei in.\nMimal le baangkuasung u sung nau sung le nisim nuntaknate ah Pupa ngeinate ( tatdan hekdan tuamtuamte ) inntek sak in, pianna gamlei ( Zogam ) Kem Huai Zuun lehang “ Nu le pa thumang a nahlawh peek” a cih mah bangin I minam zong lawhcingin a Nahlawh peek semsem ding hi.\nPrevious: Etteh Tak Niang Sen Zomi In Gen leh Septhuah!\nNext: HUN mahmah! ~ Hau Za Cin


url: =ZAM Thupuak :: 26 November 2017 (Lungdamkoh Ni – Thanksgiving Day) :: ZOMI DAILY\nposted on 25 November 2017 at 6:22 pm Lomkholna: Malaysia, News, Refugee, ZAM, Zomi\nLungdamkoh Ni (Thanksgiving Day) pen USA gamah zumkhak (Holiday) minthang mahmah te lakah khat ahi hi. Ngeina, zatdan in cileng pen hi ni-in American te innkuan ki muhkhop ni, ankuang umkhop ni-in zangin, Turkey (Vatawt namkhat cimai ni eipau in) pen a an/meh bulpi khat hi. A tangthu ong piakkhiat na ahang ensuk ni. Kuate in hih Lungdamkoh Ni bawl (celebrate) masa hiam cih leh….. Read more >>>\nUNHCR Interview te Thu Tampi Ki Dong :: Tulai UNHCR interview te thu kilim dot thei mahmah ahihman in kiging khol un.RST te zong DHS a dot ngeizah phialmah ki dong thei ahih manin koi department ah awlzaw deuh ding cih bangin ngaihsun kha kei inla, UN ten a mau kianga na pulaksa te sungpan a man takpi mah hiam cih sitphatna ahih manin a dang tampi behlap mawkmawk dingzong hilo a, UN nalut lai a, nagen ngei tengbek mah hong dong masa pen ding a hihlam mangngilh kei in. UN ten hong dotciang na dawnna tungtawn in banghang hon ci pheiphei ding ahih manin na tellohpi zong mawk gen kei in. Na tellohpi hong gensak leh zong ka upmawh in cih hamtang in.\nZSM pan thuzaksakna :: ZSM ah palai sem ding volunteer kideih hi. Khasum kipia zolo ding ahih manin veina tawh a kipia khia nuam te hong kimuak hi. ZSM ah kum khat sung volunteer asem nuamte in 30 November 2017 a nunungpen in min nong piak nang un kong gen uhhi. Hih anuai a sia te tung ah min sazian kipia thei ding hi. Sia Gin khan En -Phone 017 3342 760 Sia Joseph Tuang puu -Phone 016 254 4093\nZomi NamNi ADING zotna & PANKHOP NGETNA :: Malaysia a om Zomi ten kumsim a i bawl den i minam ni sawtlo in hong tung ding hita hi. Abeisa kumte mah bangin tukum zong thupitak leh picing takin bawl theih na dingin 08 November 2017 in ZAM zumpi ah kimuh khopna kinei hi. Tukum zong nopcitak leh picingtak a i bawl zawh na’ng sum leh pai tampi hong kisamding a hih manin muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi.\nZAM PALAI TE KHASIM THUNGET KINEI :: ZAM palai te khasim thungetna kizom toto a, 23-11-2017 (Thursday) ni in Pandan Indah Zo Batish Church pawlpi kem siapa Rev. Kham Lam Sut (Gamgai) in hong makaih in Pasian kammal tawh thapiakna leh thungetsakna hong nei a, tha kingah mahmah in kilungdam mahmah hi. Topa’n siapa te innkuan thupha hong piaksak semsem tahen.\nZAM ZUM AH HONG HAWH :: Sia Thang Sian Mung – Thangnuai (AG Church Pastor) ZAM zum ah hong hawh in Zomi te a ding leh ZAM palai te a ding thungetna hong neihsak a hih manin kilungdam mahmah hi. Topa’n a thupha tawh hong tuam semsem ta hen.\nZAM ZUM AH HONG HAWH :: Myanmar Agape ministry Yangon pan Rev S. Lian Khan Mung—MualBem ZAM zum ah hong hawh in Zomi te a ding leh ZAM palai te a ding thungetna hong neihsak a hih manin kilungdam mahmah hi. Topa’n a thupha tawh hong tuam semsem ta hen.\nDR. ZAM BAWI TAWH HOLIMNA KINEI THEI :: GZA pan Assistant Secretary Rev. Dr. Go Cin Zam tawh holimna khat 24-11-2017 (Friday) ni in ZAM hall ah kinei thei hi. Hih hun sungah Malaysia a om biakna sia leh khua makai hong kihel thei teng tawh kinei khawm thei hi. Topa’n mailam ah minam a dingin kalsuanna te ah hong lawhcing sak semsem ding lam en hihang.\nZAM ZUM AH KILEI THEI TENG :: ZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puandum, Zo-dial(Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cihte a kipan naupang puan tuamtuam te deih zahzah kilei thei hi.\nZAM zum nisim in 9:00AM – 6:00PM sung kihong den hi.\n1. Zam Suan Mang 18. Lian Sian Siam\n2. Cing Sian Kim 19. Cing Huai Dim\n3. Mary Cing San Lun 20. Suan Deih Mung\n4. John Tai Pu 21. Niang Deih Lun\n5. Thawng Thang Mung 22. Mang Kim Mung\n6. Neam Huai 23. Nang Ngaih Lian\n7. Kham Muan Kim 24. Cing Khan Vung\n8. Pau Len Khai 25. Siang Hlei Mang\n9. Man San Lun 26. Sui Nei Sung\n10. Huai Lam Lian 27. Tum Nei Sang\n11. Kai Kham Mang 28. Mung Pi\n12. Dim Lun Siam 29. Cin Khan Lian\n13. Ning Khan Cing 30. Lian Khua Thang\n14. Cin Lian Khai 31. Mang Deih Kim\n15. Thi San Lian 32. Philip Thang Sian Muang\n16. Cing Don Kim 33. Nicholas Pau Sian Van\n17. Cing Deih Lun 34.Khup Do Piang\nZATO LAM TAWH KISAI :: Zato lam tawh kisai in vai khat peuhpeuh na neih leh Contact : Sia Khuppi 016 3838 014, Smh CiiCing 0111 282 8482\nKimat kihen na tuahkhak leh :: Malaysia a om Zomi te kimat kihen na tuahkhak uh leh Contact : Sia Tuangpu: 016 254 4093 Sia Go Mang: 018 202 1216\nNASEP TAWH KISAI :: Zomi nasep neilo te a dingin a hi thei pen in ZAM zum pan kizop pih company tuamtuam te tawh nasep kizon sak den hi. Nasep tawh kisai dotnop a om leh Sia Khuppi -016 3838 014 / 011 3563 2059 hih phone te ah kidong thei hi.\nPrevious: Tulaai Leitung Thuthang Tuamtuam te Updates (Nov 24)\nNext: Australia ah asidek numei khat alunggulh aombangin tuipinawl ah ki paipih


url: =Khedap Nul Naupang - TUNGZANG NEWS\nKhedap Nul Naupang\nTuma kum 60 lai pawlin mi zawng innkuan khat in sum-le-pai haksat luat manin a tapa khat uh kum 10 a cin teh sang hong kah sak zo pan uh hi. Tapa no kum 2 sung bebek laisim zom zo-in, kum 12 a phak teh Innkuan gentheih luat manin kongzing ah tu-in, mi khedap nul sakin nasep hong kipan hi. Khedap nul sak ding mi a ngah kei leh nek ding nei lo-in an ngawl zelzel hi.\nNitak khuamui kuan, mihau khat khedap nul sak dingin hong pai hi. Khedap nul nuam in gilkial naupang no thum in hong delh uh a, "Pu aw, Sia aw, na khedap kei man hong nul sak ning", ci-in khedap nul ding hong kituh-uh hi. Mihau pa zong naupang thumte a vekun hehpih huai sa-in, a sawl zawk ding sang thei lo ahih manin, naupang thumte kiangah, "Ka khedap nul man dingin pek 2 kong pia ding hi. Tua pek 2 ngah le-uh teh bang na ci zat ding uh hiam?" ci-in hong dong hi. Tua hun lai khedap nul man pia sawm nih khawng bek hi napi pek 2 ngah ding a zakuh ciangin naupangte hong lawp semsem uh hi.\nNau pang khat pa in, "Sia aw, kei nasep hong pia in, zingsang a kipan nek ding bangmah ka neih loh manin gilkialin sun niloh ka om hi. Tu nitak ka nek ding om kei leh gilkialin ka si zo ding hi" ci-in hong gen hi. Naupang dang khat pa in, "Pu aw, kei pen ka innkuan bup ai ding nasem ka hi hi. Ka Pa si khinin ka Nu lah dam lo hi. Ka Innkuan un an ka ngawl zawh uh ni 3 pha khin ta hi. Na khedap kei hong nul sak tapeuh in" ci-in khitui luangin hong thum hi.\nTua leh naupang khat a cian lai pen in, "Sia aw, a zenzen in kei tua sum pek 2 hong ngah sak hi le teh, hih ka lawmte nih pek 1 tuakin ka hawm sak ding hi" hong ci khia hi. Mihau pa leh naupang dang nihte in hih kammal a zakuh teh lamdang hong sa ciat uh hi.\nNaupang pa in "A mau gel pen ka lawm it pente hi. A nuntakna uh ka theih pih hi in, an nek ding a nei lo takpi mah uh ahi hi. Kei ka hih leh ka Nu' mawngphal zuak tawm ka nek sak a, ka tha om lai buang hi, na khedap kei man a siang penpen dingin kong nul sak nuam hi, Sia aw! a cih leh mihau pa zong a lungsim lawngkha lua ahih manin tua naupang pa khedah nul sakin sum pek 2 pia pah hi. Naupang pa in sum sangin a lawmte nih hawm sak pah lian hi.\nTua mihau pa in, naupang pa nitak an nekpih in, nasep ding vaihawm sak hi. Khedap nul sangin nuntak nuam hong sa zawdiak ahih manin, naupang pa in a mah sang-a cimawh zaw a lawmte tungah na hoih a sep manin, a ngah hamphatna thu hong tel khia ta hi.\nNaupang pa kum 14 hong phak ciangin copper processing factory khat ah operator ngah in nasep kician hong nei ta hi. Kum 19 a cin ciangin a veilam khatme khat nasepna set in gawitan kha ciciat hi. A company in zatui, zaha bawl sak pak lo ahih manin, tua a kipanin Workers' Union ah lut ding hong lung gulh hi. Kum 21 hong phak ciangin Workers' Union ah lut in nasemte a ding hanciamin hamphatna tampi hong bawl hi.\nKum 45 a cin ciangin Workers' Party hong phuankhia hi. 1986 kumin Gam kiukna upapawl (congressman) hong suak hi. 2002 kumin "Gam mi khempeuh ni khatin an thumvei maantakin ka ne sak zo ding hi" ci-in kumpi kitelna hong lut hi. Mipi deihna ngah ahih manin tua gam ii 35th President pa hong suak hiau mawk hi. Tua gam tangthu ah nasem mi mawkmawk panin President a suak masa pen pa hi in, leitung tangthu a lumlette lakah khat hong suak hi.\n2006 kum ciangin President a term nihna hong ngah to suak lai hi. A kamciam om bangin a gam mite ni khatin an thumvei ne sak zo takpi ban ah, kial a tung den, an kham zo ngei lo a gamuh, leitungah nasep hoih pen gam 10 na dong hong tunto zen hi.\nA mah pen 2010 kumin President term nih a zawh khit ciangin a tawlnga Brazil gam President Mr. Luiz Inacio Lula da Silva ahi hi.\nEite zong nuntakna bangzah takin genthei, haksa hi ta se leng, I lungkiat loh ding thupi hi. I nuntakna-ah a piang thei lo bangmah om lo in, a piang nai lo bek om hi. Sang ginatak a kah zo lo, an gilvah a nek ding a nei lo, khedap nul-a, lampi gei-a khangkhia Luiz Inacio Lula da Silva nuntakna tungtawnin laisim mimal kim in tha I lak theih ding I lunggulh hi.


url: =Maangmuhna 22 | Siantongluan.net\nMaangmuhna 22 |\nTua ciangin vantung mi in Pasian leh Tuuno tokhom panin a hong luangkhia, kristal suangmanpha bangin a te selsel gun tui hong lak a,\nkhuapi sung lampi laizangah a luang hi. Tua gun pang tuakah nuntakna singkung po a, kha simin gah ahih manin kum khat sungin sawmlenih vei a gah hi. A tehte zong natna damna ding zatui-in kizang hi.\nPasian samsiatna a ngah peuhpeuh tua khuasungah omlo hi. Tua khuapi sungah Pasian leh Tuuno tokhom om ding a, ama nasemte in amah a bia ding uh hi.\nAmaute in ama maitang mu ding uh a, a taltang tung uhah ama min kigelh ding hi.\nTopa Pasian pen amaute khuavak hi-in, a tawntungin amaute in uk paisuak ding uh ahih manin khuamial hun cih om nawnlo ding a, khua a vaksak ding meivak leh nitaang cihte kisamlo ding uh hi.\nTua ciangin vantung mi in kei kiangah, "Hih thute muantaak a, thuman ahi hi. Kamsangte tungah a Kha Siangtho a pia Topa Pasian in a hong piang baih ding thute, a nasemte tungah a lak dingin a vantung mite a hong sawl hi," hong ci hi.\nJesuh in, "Kei a hong pai baihta ding ka hi hi. Hih laibu sunga kigelh thu a zui mite mi hampha ahi hi," a hong ci hi.\nKeimah Johan in hih thute za-in ka muh ahi hi. Hih thute za-in ka muh ciangin hih thute kei tungah a hong lak vantung mi a bia dingin a khe phungah ka boksuk hi.\nAhi zongin amah in, "Kei hong bia kei in. Kei pen nang leh na sanggamte, leh hih laibu sungah a om thu a zui mite tawh nasemkhawm khat ka hi hi. Pasian bia in," hong ci hi.\nTua ciangin vantung mi in kei kiangah, "Hih laibu sungah a kigelh thute a tunding hong naita ahih manin imcip kei in.\nA gilo mite gilo lailai hen la, a kihhuai gamtatte kihhuai gamtat lailai hen la, a hoih gamtatte hoih gamtat lailai hen la, a siangtho mite a siangtho mah hi lailai ta hen!" hong ci hi.\nTua ciangin Jesuh in, "Kei ka hong pai baihta ding a, mi khempeuh a gamtatna uh tawh kizui-in a thaman ding uh ka hong puak ding hi.\nKei pen a masa leh a nunung, a kipatna leh a tawpna a cihnopna ahi Alfa leh Omega ka hi hi," a hong ci hi.\nKhuapi kulhkongpi sungah a luttheihna ding leh nuntakna singgah a nektheihna dingun a puan uh a siangin a sawp mite, mi hampha ahi uh hi.\nAhi zongin a lampial mite, aisan mite, a paktat mite, mi thatte, milim biate, leh zuaugen nuamsa-in zuau a gengen mite, khuapi pualamah a om uh hi.\n"Keimah Jesuh in pawlpite-a dingin hih thute nang kiangah a hong gen dingin ka vantung mi ka hong sawl hi. Kei pen David zung leh a suan ahi, zingsol ka hi hi," a hong ci hi.\nKha Siangtho leh Mothak in Jesuh kiangah, "Hong pai in," a ci uh hi. Hih thu a za mi khempeuh in zong Jesuh aw, "Hong pai in," ci ta uh hen. A dangtak mi khempeuh hong pai uh hen la, a deih khempeuh in nuntakna tui a khongin hong la ta uh hen.\nKeimah Johan in hih laibu sungah a kigelh thu a za mi khempeuh ka hong hilhkholh nopna panin: A thu a behlap na om uh leh Pasian in zong hih laibu sungah a kigelh gimnate note tungah hong behlap ding a,\nhih laibu sungah a kigelh thute a hemkhia na om uh leh Pasian in zong hih laibu sungah a kigelh nuntakna singgah leh Khuapi Siangtho sungah na ngahding uh hamphatnate note kiang panin hong hepkhiatsak ding hi.\nHih thu khempeuh hong genin teci a pang mipa in, "Ka hong pai baih taktak ding hi," hong ci hi. Na cih bangin hi ta peuh hen. Topa Jesuh aw, hong pai ta in!\nTopa Jesuh hong hehpihna thupha, note khempeuh tungah hong om ta hen. Amen.\nTedim Lai Siangtho / Laibu: Maangmuhna 22


url: =Tunglam Panin Damna INDIA| October 24 ~ MUC\nTunglam Panin Damna INDIA| October 24\nAdmin 7:06:00 AM Articles, MISSION NEWS\nTunglam Panin Damna\nINDIA| October 24\nSandeep P. Kolkar, 35, | Ramya, 29, and Aayush, 7\nCidamna tawh kisai thusinna khatah kumpi sangsia khat in tua thusinna-ah kihel SDA thu-um nupa-te tawh kimuhna khat nei uh hi. “ Ka sungh nu in kawngnat nei hi. Koi bangin dam thei ding hiam? ci-in siavuante kiho hi. Aisha in tua cinate a inn ah paipih hi. Sandeep leh Ramya in siavuan sangman khin tung hi-in, nasep kipancil uh hi. Singgah, singteh tuamtuam zangin natna dam nading bawlna leh Lai Siangtho thusinna banah Ellen G. White laigelhte hilhna India gam sungah nei kawikawi uh hi.\nNupate in a sungh nu Shubhangi ngap lo-in lupna tungah lum mu uh hi. A damlohna hangin sum tampi bei khin uh hi. Ahi zongin noptuamna bangmah nei lo hi. Tu-in amah le amahin tho zo lo, pai zo lo hi. A mo nu in cimtakin mundangah kituah khia hi. Sandeep in a sungh nu zato kahna laidalte pheklek kawikawi hi. Ramya in ip sung khatah zatui honpi khat mu hi. A cih nading uh thei lo-in khat le khat ki-en mu hi. Bangcih ding thei lo uh hi. Siavuan sinna pan a man tung hi-in, hih bang natna mu ngei lo, bawl ngei lo uh ahih manun cimawh uh hi. Tua hi-in thungen khawm uh hi. Sandeep in a sunghnu tungah bangle bangle hanciamlai ni, ci-in hanthawn hi. “ Hih zatui khempeuh bangmah zang nawn kei inla, tawl khat bawl phot dih in, ci-in gen uh hi. Amah zong thukim pah hi. Shubhangi in tui tawh zingsang le nitak sialin mek den uh a, singgah tuamtuam bawlsak hi. Ni thum khit ciangin kha 3 sung a omcip tu-in Shubhangi in lampai thei hi. Amah zong a khitui hong luang hi. Ka mo leh ka tapa in hong nusia uh, a si dingin hong koih uh hi. Ka natna hangin hong kem nuam nawn lo uh hi. Pasian in damna hong piak nadingin thungen ing, ci-in Sandeep in pulaak hi.\nSandeep teenna kimlepaam in Khristian hi lo tam zaw uh hi. Tua tak a mite Khrisian a theih peuhpeuh uh bawlsia uh hi. Sandeep in thungen in Shubhangi in a sim ding Lai Siangtho bu khat zong a pia hi. Nisim a Lai Siangtho mun khat sim a thungen dingin sawl hi. Na mo leh na tapate hong ciah kik ding uh hi. Na tute zong na mu kik ding hi, ci-in gen hi.\nNi 5 khit ciangin a sunghnu in natna bangmah thei nawn lo hi. A natna khempeuh damsiang hi. Ni 10 khit ciangin Sandeep sam a, nisimin Lai Siangtho sim ding nong gen a, thungen ding nong gen bangin ka zui a, tu-in ka tapa hong ciah kik nadingin thungen ding nong sawl hi, ci-in pulaak hi. Siavuante in zatui ne ding a sawl bangun cinate in a nek mah bangun, ni 10 val khin, ni khatin laimai 3 bang sim a, zingsang, suun leh nitak cih bangin Lai Siangtho sim a thungen hi.\nPasian in na thungetna a hong za hi. Lunghimawh kei in, ci-in kihanthawn uh hi.\nNi 3 khit ciangin a mo nu in Sandeep laikhakin “ ka teek nu tawh ka omkhawm ta hi, ci-in pulaak hi. A innkuan un kigawm kik thei uh hi. Tu-in a teeknu in Lai Siangtho simin, thungen hi.Sandeep leh Ramya in lungdam mahmah uh hi. Sandeep in hih nupate in ka cina masa penpente hi, ci-in pulaak hi. Pasian in nalamdang sem ahihna mu thei hi. Siavuante in pumpi taksa dam nading cinate a bawl mah bangun vantung thute ah upna cidamna zong akisam hi.\nTu quarter leitungbup Sabbath School 13na sumpi in Bengaluru khua-ah biakinn nih kilam nadingin a kipuak ding ahi hi.\nMUC in Tuikhal sanginn puah nadingin kipuak ding hi.\nArticles MISSION NEWS


url: =Canada gamah Zomi Khatin Hong Nusia\nZogam, Singgial khuami Pa Nang Go Suum le Nu Zo Khan Nuam (Anlangh)te' tapa Upen Pa Thang Sian Mang (Kum-20) in a teenna Canada gam nitumna lam Saskechuan khuapi ah September 30,2013 (Monday)ni zan lam akhuallak vakna pan midangte' khutlum tawh tuahsia in, leitung nusia cih thu Rev. Mang Khan Khup, (Secretary of Zomi Community Canada) tungtawn in kizasawn ahih manin, anusiat nu le pa, sanggamte tawh kibangin Tongsan International Media Group pan dahpihna i pulak hi.\nPa Nang Go Suumte pen Kawlpi ah ateen zawh uh sawt simta ahih manin, a tate zong Kawlpi pan akhangkhia vive uh ahi hi. Canada gam a tunzawh uh zong sawt tuak nailo banah, amau teenna khuapi ah Zomi inn nih bek omin,Canada gam Zomite' teenna khuapi dangte tawh Tai 1000-3000 kikal bangin kigamla sawnsawn ci hi. Zomi tawmno khat omna Canada gamah hih bang tuahsiatna le sihna hangin, adiakdiak a nusiat Innkuante thanem lua ding uh ahih manin, Zomi a kuama ciatin thungetna tawh panpih ciat ni.\nSanggampa Pa Thang Sian Mang i luanghawm pen Police te'n kem lai uh a, October 1,2013 ni ciangin Zato pan ki-enthei pan ding ci hi. Sihvui hungeelna akipan vai khempeuh bangmah kigenthei nailo ahih manin, ahun zui-in, ZCC makaite in hong pulak toto ding cih kizasawn hi. Adah akap Pa Sumte inn sungah Pasian Kha Siangtho in alamdang hehnepna bucing na tungsak hen.\nRev. Mang Khan Khup (GS/ Zomi Community Canada)


url: =Covid-19 Update XI: White House pan theihhuai pawlkhat :: ZOMI DAILY\nposted on 14 April 2020 at 12:11 pm Lomkholna: News, Thomasmung, USA, World, Zomi\nCOVID-19 Update XI: White House Press Briefing pan atheih huai thu pawlkhat – Good news for America – Natna ngah thak akiamlam ma nawh ta (April 13, 2020)\nAbeisa Friday ni in White House Coronavirus response coordinator Dr. Deborah Birx in Covid-19 projection model tool pan curve pen hong tang (leveling or flatten) ta cih a masa pen in kimu ta aa, tu ni aa kipan Covid-19 natna ngah thak pen hong kiam suk suk ta dingin kilamen hi ci hi. Ahih hangin “Covid-19 peak date – April 15” pen kitung nailo ahih manin i vekpi in social distancing bawl in Kumpi te thukhun i man ding thupi mahmah dinghi ci hi.\nTua tawh akizawi tawn in President Trump in Covid-19 natna ngah thak (new cases) akiam lam ma nawh ta aa, zato lum leh misi te zong hong kiam in, American te aading thu hoih i kimu mu ta cih thu pulaak khia hi. Projection model curve zong tang (flat) ta aa, American atamzaw in kumpi te thu mang (adiak diak in social distancing kinei tek) i hih manin hi bang thu hoih te apiangkhia ahih lam genkhia hi.\nWhite House Coronavirus Task Force member Dr. Anthony Fauci in US gam ah Covid-19 natna nei leh asi pen Mivom te tam pen ahih manin Mivom Makai te tawh tuni akimuhkhopna leh aholimkhopna thu hong pulaakkhia aa, mivom te lakna natna kilawh akiam nang sepkhop theih ding te kikupna nei uh ci hi. Dr. Fauci in US ah Covid-19 natna ngah thak akiam lam I muh hangin tu nipi sung pen hong nasia mahmah lai ding ahih manin akua mapeuh in I kidop ciat ding pulaak khia hi. Tua ahih manin tu nipi sung pen akua ma peuh in akisap kei leh apualam tam I pai khiat loh ding hong thupi mahmah ding hi.\nUS Treasury Secretary Steven Mnuchin in Coronavirus stimulus relief pan akipia ding nasem te ngah ding “direct check payment” pen nung Friday ni in kivaihawmkhia (process) ta aa, Income Tax apia nasem mi 80 million te in tukal Wednesday ni in direct deposit pan ngah ding uh hi ci hi. Tua ni (Wednesday) in a ngah lote in IRS te website (www. Irs.gov) ah pai in tualai ah 2018 or 2019 income tax information leh direct deposit information te phih (fill) kul dingaa, tua I phih zawh asau vei loin sum hong lut pah ding ci hi.\nSocial security benefit angah ten bangmah bawl kul lo in direct deposit hong lut ding hi ci hi. 2018 leh 2019 tax return abawl lo te in IRS website ah pai in akisam information te amanlang in phih (fill) kul ding ahihna thu pulaak khia hi. Coronavirus relief bill fund pan small business owners te aading akihawmkhia “the Paycheck Protection Program” zong sum $ 250 billion bang kihawmkhia ta aa, loan leitawi nading in Bank 4600 ten semkhia uh cih thu pulaak khia hi.\nPresident Trump in January kha sung US gam ah Covid-19 natna nei khat zong aom ma in sep ding tampi kisem khin aa, US gammi khat zong a sih ma in China pan hong pai ding khempeuh gamsung kilut sak nawnlo aa, travel ban kibawl khin hi ci hi. Tua lo asawt lo in Europe gam teng zong travel ban kibawl khin ci cih thu pulaak khia hi.\nPresident Trump in US gam economic zong amanlang thei pen pen in hon kik theih ding kihanciam dingaa, ahi zong in Task force team te, economic advisors te leh adang doctor, advisors te tawh kikumkhawm in amau advice teng zong ka la, ka ngai ding hi ci hi. Tu ni pi sung zong economic committee, religious committee aa kipan committee tuamtuam te kiphuankhia ding hi ci hi.\nPresident Trump in Apple leh Google ten zong Covid-19 testing sites bawl khin uh cih pulaak khia hi.\nPresident Trump in US constitution tawh kituak in State Governor te ii zat theih power pen kizang sak aa, Nationwide lockdown kibawl lo in, lockdown bawl dingaa leh stay-home-order te pen amau State Governor ciat in khensat uh ahih na thu leh Federal Kumpi in order kipia lo hi cih thu pulaakkhia hi.\nVice president in tu ni ciang dong 3 million val Covid-19 test kipawl thei ta aa, leitungah US pen test abawl atam pen ahih lam pulaak khia hi. Abeisa nithum sung Covid-19 new cases zong hong kiam suk suk ta aa, ni 30 sung kiam ding cih target leh project I neih pen hong tangtung ta ding hi ci in gen khia hi. Tua ahih manin US aaom te aading lung kham na te hong bei to to ta dingin kilamen hi.\nWhite House Coronavirus response coordinator Dr. Deborah Birx in abeisa ni 4 sung Covid-19 natna nei case thak tampi hong kiam suk suk ta aa, US gam aading lungdam huai thu hi cih taangko hia in natna nei thak (new cases) elh asi te sazian pen anuai aa dan in kimu thei hi.\nDaily new cases (deaths):\nApril 09 – 33606 (1901)\nApril 10 – 3375 (2035)\nApril 11 – 3003 (1830)\nApril 12 – 27421 (1528)\nApril 13 – 26077 (1505)\nJohns Hopkins University & Medicine pan akhahkhiatna tung tawn in Leitung ah Covid-19 natna ngah mi 1,918,855 (1.9 million) pha in asi mi 119,666 pha ta hi. US gam ah natna ngah mi 581,918 val leh asi mi 23,604 pha ta hi. Kawlgam ah natna ngah mi 62 leh asi mi 4 om ta hi. US om ei Zomi te sungah zong Covid-19 anei Zomi pawlkhat zong ki om ta cih zong kiza ahih manin akuamapeuh in I kidawp ciat ding leh i innkuanpih te hoih tak I kepcing ciat nang thupi mahmah ding hi. Thomas On Sian Mung (Thomas Mung Guite) Washington D.C, April 13, 2020.\nPrevious: Abraham (Pastor) leh Mary (Pawlpi mi) holimna\nNext: Keimuhna pan Pasian nasem Pastor te


url: =Hotpot ansai ah numei khatin mehtuibel atawhtawh laitak puakkham :: ZOMI DAILY\nposted on 26 May 2019 at 2:44 pm Lomkholna: China, News, Sawltak, World\nChina gamsung aom Hotpot Restaurant ansai khatah mehtuisabel puakkham ahih manin, Waitress nasem numeinu tuisa in buakkha cih Sina News pan kiza hi. Abeisa kalsung in Kunming, Yunnan khuasung aom Haidilao Outlet ah thupiang kici hi.\nTuabang in Hotpot apuakkhap laitak CCTV paninzong Video ki Record kha ahih manin, tua Video Clip zong Social Media tungah ki khahkhia hi. Athu akigenna ah anne Customer te khatin meisah (Lighter) pen mehtuibel sungah kiatsuak cicitciat hi.\nTua Lighter pen Waitress numeinu in mehtuibel sungah atopsak dingin azonzon laitak in Hotpot mehtuisabel apuakkham ahihi.\nVideo: A hotpot exploded in a Haidilao restuarant, a leading hotpot chain in China, when a waitress was trying to retrieve a lighter that a customer dropped in accidentally. In the CCTV video, shot in Kunming City in Yunnan Province on May 5, a waitress can be seen using spoons to try to find and take out the lighter dropped into the hotpot by the customer.\nLametloh laitak in mehtuibel puakkham zaimawk ahih manin, tuisa in numeinu thehkha in avun zulgawp cihi. Tua apuakkham pen mehtuibel sungah akiasuk meisah Lighter hang hikhading in ki ummawh hi. Ahi zongin thunei te’n bangci bangin Hotpot tuisabel puakkham theihiam cih kancianding kici hi.\nRelated: Sumzondan atuamtuam: Hotpot ansai ah sungten guaktawh Waitress semsak\nWaitress numeinu leh anne Customer mi 2 tepen amanlang in ageinai aom Hospital khatah kipuakpah a, zatui kibawlpah uh cih kiza hi. Sawltak #zomidaily\nPrevious: Banghang ki lungneusak zenzen ~ Dong Mung\nNext: Gual zote le gual lelte ~ Peter Khualtawng